Na Pathian Cen Aw - Hre Mang\nNa Pathian Cen Aw\nLeitlun thil in thinlung a luah khat:\nLungput dik lo:\nNa lungawi tertu tuanvo neitu cu nangmah na si\nHminsin: “Cen” ti cu ‘nawmpi” mirang in “enjoy” , “lungawi diriam zetin nunpi, nawmpi” tinak asi.\nMilai pakhat cu Khrih ah lungawi diriamnak nun a neih lai hlan lo, a thlarau in a hal duahdo mi Pathian a cen thiam lai hlanlo, leitlunah a hmunmi hnangam daihnak le nun diriamnak lungawinak ngaingai a nei dah lo ding, a tawng dah lo ding. Satan hnatuan pakhat cu zumtu pawl lungawinak siatsuah asi. Pathian fate pawl leitlun nun cu Khrih ah thlarau malsawm tinkim thawn thlawsuah pek mi kan si zo na’in Khrih ah Pathian thawn kan pehzawm awknak ah nuamnung cen thiam loin kan um theu nak, saltang vekin leitlun damsung kan hman theu nak pawl hi Pathian ah nun diriam lungawi nak cen hna kan thiam lo ruangah asi theu. Pathian fate pawlin Pathian hnenah thlawsuah dil rero tul nawn lo tlukin Khrih ah ziangkim thlarau mawlsawm tinkim pek mi kan si zo. Kan milai thinlung duhnakin kan thlarau mit a cawtter theu ruangah Khrih ah mangbangza ruahban lo thlawsuahnak pawl cu kan cen thiam lo theu asi. Zesu Khrih ah kan dinhmun hi ruat tha sal hnik aw! Lei le van ih thuneih nak hmuahhmuah cu Khrih kut ah pek asi zo, ziang tinkim cu Khrih sung ihsin Khrih hrangah sersiam mi an si, cun Khrih ah Pathian fate sinak pekzo mi zumtu pawl cu Pathian Thlarau in Pathian sinak huham cahnak thawn kan sungah in cencilh, in umpi, in kilveng, lam in hruai, fim in zirh, aw, ziangtluk mangbangza dinhmun ah saw Pathian in Zesu Khrih ah in ret? Zesu Khrih ah, Adam tluksiatnak ruangah, milai in kan hloh mi Pathian hmuihmel keng kan si nak pawl cu peksal kan si zo, Adam tluk siat hlan hnak ih tha dinhmun, Pathian fate dinhmun ah Pathian in Zesu Khrih in sersiamthar sal zo asi. Cui dinhmun cu a kumkhua in cen ding kan si. Cutin Pathian fate pawl cu Khrih ah Pathian thawn kan pehzawm awknak kan cen ih mangbangza lungawinak in kan nun a luahkhat tikah Pa Pathian kan cawimawi asi. Bawipa ah kan lungawinak cu kan cahnak asi.\nZiangruangah Pathian fate pawlin Khrih ah mangbangza kan lennak cu kan cen thiam lo, kan zoh tlang pei. Pathian fate pawl ziangruangah sal mithmai pu in leitlunah kan nung ringring? Ziangruangah Pathian cu kan Pa si na cingin farahfa, sal mithmai le sal lungput thawn mithmaisia in leitlunah kan nung hrih? Aw, Pathian in ihmuh ter mi le in centermi Khrih ah a sunglawi tuk mangbangza thlarau thlawsuah hi hi casiar tu zaten cen thei ve hai sehla ka va duh em! Pathian fate pawlin Pathian kan cen thei lonak, Khrih ah mangbangza lennak kan co mi, sal fate bangin kan nunnak thu tlangpi hrekkhat pawl zoh hnik uhsi:\n1) Leitlun thil in thinlung a luah khat:\nPathian fate kan si hnu ah kan lei tisa thinlung cun tisa duhzawng a duh ih nuam a ti lai thotho, cucu Pathian mizia thawn a kalh aw mi asi. Cutin kan thinlung in leitlun thilri, lennak, nuamnung cennak, porh awknak, hngal nak pawl a ngai in a duh ringring tikah Pathian Thlarau thawn a kalh aw ringring. Cutin Pathian fate zumtu pawl cu thlarau ah thanglian in lei tisa thinlung duhnak cu kan neh thei lai hlanlo, lei tisa thinlung duhnak le mizia cu nitin kross ah khengbet in Pathian Thlarau kan sungah a lal lai hlanah Pathian fate sinak dinhmun ih a sunlawizia, a thawtzia, thlumzia, nawmzia, kan tep in kan nawmpi in kan cen ngaingai thei lo asi. Leitlun thil in kan thinlung sung cu hmun a luahkhat tikah thlarau lam thu in hmun a nei nawn lo. Bawipai Thalrau Thianghlim cu kan sungah a nung, a ceng tikah Amah thawn um tlang thei lomi tisa mizia suangtuahnak sual, duh hiarnak, le caknak, tisa porh awknak le hngalnak pawl thawn kan sunglamah kan um tlang ter tikah Bawipai Thlarau cu a riah a sia ih kan nunah a phuang aw thei lo asi. Cutikah kan milai sinak cu thabang in, hal mi, ngai mi nei ringring, nun diriam thei loin nelrawm ramcar um vekin kan thlarau in Pathian a ngai theu, zukneng in sihti a ngai bangin kan nun in Bawipa a ngai theu asi. Curuangah voi tampi zumtu Pathian fate pawl nunah harsatnak hi hmanrua ah cangin leitlun thil dungtun ter tu dingah hman asi ih Pathian lamah thinlung her aw dingin Pathian in a fale nun a sim theu asi. Bawipa in “Ka fa, na thinlung ipe aw” a ti vekin kan thinlung sungah a sunglawi bik, hmun kaubik, tha bik hi Bawipa in a luah duh asi. Cui hmun cu kan luahter lai hlanlo, Pathian fate pawlin Bawipa thatnak, thawtnak, sunlawi zia kan tep in nitin nunah kan nawmpi ngaingai thei lo nak asi. Cutikah mi tampi Pathian fate pawlin leitlun lennak, fimthiamnak, le hminthatnak an ngah, motor thatha an nei, inn thatha an nei nan an innpi cu hellram vek, an motor cu siatsuahtu, an neih sumpai cu thin bang ter tu ah an cang theu. Na thinlung sungah hmunkau bik, thabik, sunglawi bik luahtu Bawipa si aw sehla, na nun in Bawipai thatzia na tep ngah ding. Leitlun lennak, mawinak, thatnak, cawimawi awknak, sunlawih awknak hnakin Bawipa cu a thaw sawn ih a thlum sawn, leitlun nuamnung cennak in a pek thei mi nawmnak hnakin Bawipa cu a thianghlim in nun diriamter tu sawn asi. Bawipai Thalrau Thianghlim cu lenglam biak inn ah siseh khawsung ah siseh kawhhran pawlkom ah siseh zumnak thuzirhnak ah siseh a um lo, kan thinlung sungah a um asi. Cen aw la, nawmpi aw.\n2) Lungput dik lo:\nPathian fa kan si ve ten Pathian lam ahcun kan dinhmun a thleng aw zo. Satan fa ihsin Pathian fa kan si zo. Asinan lei tisa in kan thuam aw lai ih kan thinlungput, khaw ruahdan, pomdan, hmuhdan, duhdan, ngaihdan pawl hi nitin thleng rero lai mi, tuaithar ringring mi an si ih Khrih hmuihmel keng sinsin dingin nitin kumkhua nunnak sung lut dingin timtuah mi kan si. Vanram kan thlen tikah, Khrih thawn hmaitawn in kan tawn awk tik lawngah famkim nun kan nei lai ding. Cutikah amai duhmi cu kan duh dingih nuam a timi cu nuam kan ti ding, a huat mi cu hua in a lungawi zawngah kan lung a awi ve ding. Kan leitlun nun sungah Pathian hnen ihsin ziang ka ngah ding ti si sawn loin Khrih le a Thuthangtha hrangah ziangha ka sung ve ding, ti zoh sawn ding kan si lai ah kan leitlun thinlung cun milai tisa khawruah nak in nuam a timi tisa duhzawng ruat in Pathian hnen ihsin malsawm dawn ding lawng a ruat theu, minung lam tumtah nak in Pathian hrangah thiltha tuah ding a ruat theu. Pathian in a fale pawl lungawinak cu leitlun thil le ri, milai porh tlakhantuan, le neihnunnak, lei thlawsuah ah si loin amah ah lungawi ding in duh mi asi. Pathian in kan neih sumsaw le pawnlang mawinak thawinak a duh mi asi lo, kan thinlung sungah nuam zet in pawlkom awknak neih a duh mi asi. Tui ni ah nitin nun tlaskam ruangah siseh thil le ri, sumpai tlaksam ruangah siseh leitlun duhthusam hlawhsam ruangah lungawi loin a umtu Pathian fate pawl cu an thinlungput khawruahdan thleng tul mi an si ti thei aw aw in Pathian ah lungawi hmaisa ding an si. Mit in hmuh theih mi le leitlun sinak leitlun in a sunlawih mi pawl sinak mawinak le thatnak parah hngat aw nawn lo in vancungah kan hmin ngan in a umnak, lei le van sersiamtu Pathian in Amai insang sungtel, a fahniang ah in pom zo nak, Thlarau Thianghlim ih in cencilhnak, pawlkomnak sawnah lungawi sopar in nitin Pathian hmaika cu cen in nung ding kan si sawn. Cutin kan sungah in cencilh tu Pathian Thlarau Thianghlim uknak hnuai ah nitin thlang leng ih nitin Amai hmaika ah lungawi sopar ten, tisa lamah kan tlaksam zet lai can khalah leitlun in inpek thei lomi lungawi hnangam daihnak thawn Pathian cu cen ding kan si, cuticun Bawipa ah kan lungawinak cu kan cahnak asi ih cuticun Bawipa ah kan lungawinak ah ti-cak kan sivekin rinsan tlak Pathian fahniang kan sinak cu leitlun ah langter ding kan si. Cuticun leitlun thil le ri ah siloin Amah Pathian ah kan thinlung cu a hngat aw hnu ah, Amah lawngah kan lung a awi ih leitlun thil le ri pawl cu hmanrua men an si zia thei in a thupi sawn Amah thawn kan pehzawm awknak ah lungawi ringring thei tu kan si hmai sa ding mi asi. Zumtu Pathian fate pawl cu Khrih ah mangbangza thlarau thlawsuah famkim pek zo mi kan si, cucu cen ding lawng kan si, dil bet hman atul nawn lo, kan thlarau mit cu vang sinsin ih Khrih ah kan dinhmun le thlawsuah cen thiam dingin Bawipa hnenah kan tisa thinlung cu kaang ral theh dingin hlan aw sawn ding kan si. Na lungawinak cu Bawipa ah si loin a thlawsuah ngai in na tap lai asi ahcun Bawipa in nun a lo sim ding, Amah ah na lungawi nak hngat aw aw la, cutin Amah thawn pawlkomnak hnget khoh na neih hnu ahcun ziangkim na tul mi pawl cu na lei damsungah Bawipa in nangmah hmang in tuansuak a duh mi tuansuak thei dingin hmanrua sumpai dinhmun le lei thlawsuah a tul zat cu a tul can ah a tulnak hmunah Khrih ah pekcia na sizia a lang in na cen thiam vivo sawn ding mi asi. Mi zokhalin Pathian hnenah pakhatkhat a dil ih a ngah lo asi ahcun Pathian thawn an duhdan a bang aw lo asi ti thei aw mei sehla a duhdan kha Pathian dudhan thawn bang aw dingin thleng sawn sheh. Leitlun thilri le sinak ngai in na thinlung a tap lai maw, na thin a bang lai maw, na thazang a cau maw? na lungput kha thleng aw la Bawipa ah na duhnak, hiarnak,lungawinak, caknak pawl kha hngat theh aw. Na tisa lungput kha nangmah le nangmah thleng awk thei nak na nei lo, na nunnak, taktak thinlung thlarau, pehtlaih mi le neih mi hmuahhmuah a zaten Amah Pathian Thalrau kaihhruai nak hnuai ah up aw aw la, cuticun na thinlung lungto vekin a hak mi, Pathian tenzet mi leitlun hmuh dan le duhdan vekin khua a ruat le a duh ringring tu thinlung kha, amai duhzawng duh dingin, le nuama tizawng nuam ti dingin thinlungthar a lo pek ding asi. Bawipai Thalrau Thianghlim umpi nak ah lungawi hna thiam loin Pathian ah lungawi hna thiam loin leitlun thalwsuah Pathian hnenah a dil rero tu cu zo hnenah ziang ka dil rero ti a thei aw lo tu asi. Na lungput kha thleng hmaisa aw! Cuticun Pathian duhmi na duh dingih Pathian in tha a timi tha ti in nuam a timi nuam na ti ding. Cuticun ziangkim na dil mi cu na ngah ding. Pathian Amah rori kha cen hmaisa aw.\nPathian fate, piangthar kan si ve ten Bible in a ngan mi thalrau mi sinak famkim kan nei theh lohli lo. Theihnak khalah a famkim loin kan theih vekin nun khalah famkim loin kan nung. Theihnak famkim lo ruangah siseh theih mi nunpi thei lo ruangah siseh zumtu Pathian fate pawlin Khrih ah kan dinhmun sunglawi tuk Pathian fate sinak taktak kan cen thei lo asi. Pathian fate kan si hnu khalah lei tisa ih kan um hrih ruangah kan thinlung le khawruah ah Khrih ih duhzawng duh in nuam ati zawng nuam ti in a huat zawng hua ding kan si. Asinan Pathian huatzawng, duh lozawng, a ten tukmi sualnak pawl kha kan lei tisa thinlung le taksa khawruahnak cun a duh ih a hiar ringring lai. Cuticun nitin nunah Pathian mizia thawn a kalh aw mi mizia, lungput, nuntu khawsak thawn kan tlangleng ringring lai ruangah Khrih ah a sunglawi hleice Pathian fate kan sinak kan cen thiam lo asi.\nDik loin ngahmi:\nDik lo nak, sual thuhruk, le Pathian Thlarau an um tlang thei lo. Sualnak a umnak hmunah Pathian Thalrau cangvaihnak a dal. Mai duhhrilnak in thuphan thawn dik lo zetin ngah mi in lungawinak a thlenter mi hnakin Pathian fate pawlin Khrih ah an lungawinak an ngah dingmi cen thei loin an sun mi a tamsawn deldel asi. Dik loin ngah mi sumpai, tisa nuamnung, lalnak, canpualtha, sinak pawl hi Pathian fate pawl lungawinak siatsuah tu an si. Dik lo zetin midang parah siatnak tuah tahratin, huatnak le thuphan zuar thlai awknak thawn ngah mi lalnak, dinhmuntha, canpual tha pawlin Pathian fate a tuahtha lo, a siatsuah sawn asi. Dik loin ngah mi thil le ri rukcawp ei le in sum le pai thawn leitlunah nun hnakin Pathian hnenah cawlh huahhi Pathian fate hrangah a tha sawn. Pathian fate pawlin hi leitlun nun hnakin a thansawn, a famkim mi le kumkhua daih inn nuam kan nei asi. Leitlun nun cu rei lote Bawipai tuanvo pekmi tuan dingin nung kan si. Bawipa in hnatuan in fial mi tuansuak dingin satan hnen ihsin dik loin ngah mi sumpai, lennak, tisa lungawinak, nawmnak pawl cu Bawipa in a fih tuk mi asi. Cutin dik loin ngah mi pohpoh in Pathian fate pawl lungawinak a siatsuah ih thlarau hardamnak a siatsuah sawn asi. Mi pakhatin leitlun pumpi nei hman sehla a Lalpa ah a lungawinak a hloh ahcun ziangsaw a thathnemnak? Cuticun tiklo in ngah mi sumpai lennak, dinhmun, lalnak, thuneihnak, fimthiamnak, le canpualtha pawl cun rei lo te tisalungawinak a suahpi nan a tha sawn mi le a kumkhua a hmunmi Khrih ah lungawinak cu zumtu leitlun nunaha siatsuah sawn asi.\nNgaidam thei lo, thincin\nAmerica ramih nunau thusim hminthang pakhat cu a nauhak lai te ihsin kum 18 a kim tiang apa in a pawngsual, a ihpi ringring. A thinna tuk tikah an in ihsin a tlan suak. Neta ah Pathian in a ko ih Pathian thu sim ah a cang. Apa cu a ngaidam ih amah rori in tihnimnak a pek, a thih tikah a phum. Zumtu Pathian fate ti aw pawl tampi cu ngaidam thei lonak lungput an neih ruangah anmah le anmah thei aw loin an thlarau cu canser nathrik in a ei siat mi vekin an cawr, an ngawr, an thang thei lo ih Pathian ah lungawi diriamnak nun nei loin an leitlun nun ah ikfik fialfialin zoh harsa za in an nung. Bawi Zesu Khrih ih thupek mi ah midang ngaidam ding a tel, ziangtluk an sual, voi ziangzat an sual khal asile kan ngaidam lo asile a ngaidam lotu ih mawh asi. Pathian thulung lo kan si. Pathian in thil pakhatkhat tuah in fial tikah laksawng kamcia mi a um. Cutin na parah mawhnak nei tu, thinna ko a lo tuahtu, na lungawinak siatsuahtu na ngaidam tikah a lo siatsuah mi lungawinak hnakih tam, thasawn lungawinak Bawipa in a lo pe ding asi. Curualrual in Bawipa in thil pakhatkhat tuahding in fial tikah a thu lunglo asile hremnak a tel ve. Curuangah “pakhat le pakhat ngaidam aw tawn uh” a ti tikah a ngaidam lotu pawl cu hrem an si ve ih cui hremnak cu lungawinak hloh asi theu.\nNang le kai, satan fate, hellram tla ding, Pathian mizia thawn raal aw mi, sual bawrhhlawh hman Pathian in Khrih ah in ngaidam zo asi ahcun kan parah mawhnak nei tu cu ngaidam hrimhrim ding kan si. Pathian cu duhdawtnak asi vekin Khrih Thalrau a cotu hmuahhmuah Pathian ih duhdawtnak mizia cu an sungah a nung asi. Cutin ziangtluk na duhdawt timi cu ziangtluk na ngaidam thei timi in tah (cuaithlai) asi theu. Pathian kan duhdawtnak cu a thupek kan thlunnak in langter ding kan si. Cutin a thupek kan thlunnak in kan sungah A Thlarau Thianghlim khal a cangvai ih kan tisa mizia cu thihter in Pathian mizia cu kan sungah a nung theu sawn asi. Cuticun leitlun vanram, Pathian thawn pawlkom awkknak cu kan cen thei sawn asi.\nKa dik asi; thlarau porh awknak\nMi pakhatkhat, zirhtu, pastor, kawhhran upa, maw kawhhran sungtel, pakhatkhat in ‘kei cu mawh ka nei lo, ka famkim asi” ati asile amah le amah a thei aw lo ih thuphan a per asi. Mi tampi tluksiatnak tihnung zet, satan bumnak pakhat cu Farasi pawl thilnu (cawlh) asi. Cucu thlarau lam porh awknak, kei cu ka dik, midang hnakin ka tha cuang, kan kawhhran cu kan dik, kan kawhhran zirhnak cu a thianghlim cuang, tvp, thlarau lam porh awknak asi. Bible sung kan zoh asile Pathian thawn tawng aw tu taktak pawl nun ah kan hmuh thei mi cu Pathian thawn an tawn awk tikah, Pathian thianhlimnak an hmuh fiang tikah an sim theu mi cu, “Aw, kei cu hmur thianghlim lo ka si” Isaiah, “Aw, ka nui pumsung ihsin misual ka si” David, “Aw, misual khawnbawl, mi sual lakah a sual bik ka si” Paul, “Aw, Bawipa, misual ka si itlansan aw”, Peter.” Curuangah mi zokhal a kiangkap unau pawl hnakin thasawn, thianghlim sawn vekin a thei aw aw ih a porh aw rero asi ahcun a hmuh mi a zoh mi cu Khrih Zesu Pathian siloin amai biaknak, Farsasi pawl biaknak vek asi tinak asi. Cucu tihnung ngaingai asi. Farsasi pawl cun anmah ah nunnak ngaingai an nei lo, hnagam daihnak ngaindai an nei lo, Pathian Thlarau Thianghlim an co ve lo, cutin anmah in an neih lomi cu midang an pe thei lo, pek ding an nei lo. Tuisun ah thlarau lam porh awknak in na sungah midang mawhnak, tlamtlin lonak a lang sawn maw, nangmai mawhnak na hmuh suak tikah Bawipa Pathian ih zangfah lainat duddawtnak a maksakzia na hmu suak dingih lungawithu sim loin na um thei lo ding. Na kaingkap ah tlaksamnak a neitu pawl khal Pathian ah lungawinak sangbik an co ve thei nak dingah na thinlung sung cu Pa Pathian ih duhdawtnak in a luahkhat dingih Pathian duhdawt zangfah lainatnak cu na sung ihsin a tulsam tu pawl hnenah a luangliam sawn ding asi. Cutin midang mawhsiatnak le midang hnakin ka tha deuh tinak, thlarau porh awknak sual, farasi nathrik a hlo sawn ding asi. Hihi cin ringring a tha, “Satan” ticu “Mawhsiatu” tinak asi, ih midang mawhsiat rero tu pawl cu satan rian rero an si.\nTui na dinhmun cekci ihsin Pathian in lei le van sersiamtu Pathian insang sungtel, Fapa ih sunlawinak ro ttawnpi tu dingah a lo tuah, a lo co hlang zo nak thutak cun na nun sunglam a lo luahkhat, a lo fangsuak zo asi ahcun cui lungawiank cu ziangtluk maksak asizia na hmu fiang ding. Hi leitlun milai porh awknak, pawlkom nak, sihcih awknak pawl ihsin asuak mi porh awknak pawl a hlo sawn ding. Milai in biaknak lam hnatuan ruangah porh awknak a hlo theh sawn ding. Khrih ih kross siar lo porh awknak ding zianghman na thinlugn sugnah a lang lo ding. Cui lungawinak cu sankhuk in kan cen dingmi asi ih leitlun harsatnak le tlaksamnak, leitlun nawmnak le sinak porh awknak, relsiat thangsiat nak dodalnak pawl cu zianghmanah na rel lo ding, ek thluk hmanah na neih lo ding. Mi in an lo relsiat thangsiat asile na lungawi sawn aw, na sinak vek ciah in an lo relsiat asile rem awk ding na nei ti a fiangih rem aw lohli aw. Na sinak lo pi in mi in an lo thangsiat asile na lungawi sawn aw, midang tampi cu an sinak vek ciah in relsiat an si lai ah nang cu na sinak lo pi thuphan an lo puh ahcun lungawi sawn ding na si, na siatnak rel ding an thei lo ih a lo huatu pawlin thuphan phuahcawp le anmai ruahnak men in an lo purring ih an lo huat ruangah an lo relsiat rero ruangah zianghman na sun ding a um lo, a dik loin an lo relsiat asile anmah te an tawka an hlip aw rero men asi sawn. Pathian in a hrem hai leh ding. Tuah danglam theih nawn lo mi dunglam thuanthu cu hmanrua ah hmangin a lo relsia thangsiat rero tu pawl kha mitsir hmanin zoh duh hlah, na thinlung sugnah hmun fate hman pe hrimhrim hlah. Kha pawl cu dunglam thuanthu ah an porh aw rero ih dunglam thuanthu ah an tang lai, hmailam ah ruahsan ding an neih lo ruangah asi sawn, zangfakza te an si. Cuhnakin Khrih ah na co mi mangbangza lungawinak cu ziangtin na hlawm ve hai ding ti cantha zoh sawn aw. Cui lungawinak cun a lo ticak dingih tisa ah na tlaksam lai, dodal relsiat thangsiat tu lakah siseh, leitlun mi pawlin zianghman ah an lo rel lo, an lo thangsiat, zuar thlai le dung an lo tun lai ah siseh na lungsung lungawinak in na nun a luahkhat sawn ding asi. Cui lungawinak cu leitlun ihsin sankhuk tiang Pathian fate pawl in kan cen dingmi, van mi hman in an cen ve thei lomi mangbangza lungawinak asi.\n4) Na lungawi tertu tuanvo neitu cu nangmah na si\nNa lungawinak ding hrang a tulmi ziangkim cu Zesu Khrih ah famkim zetin pek na si zo ruangah na lungawi tertu ding tuanvo nei tu cu nangmah lawng na si. Na lung a awi lo asile nangmai mawh, na nupi, na pasal, na kawhhran upa, pastor, midang mawhsiat hlah! Nangmai mawh liolio asi! Leitlun milai pawl lakah nangmah lungawiter dingin Pathian in zohman tuanvo a pe lo. Ziangah tile Amah ah na lugnawinak si ding sawn asi. Lamzin kap ah to in pakan sia te thawn kutdawh rero tu hnenah American dollar milion khat (1 million) pe aw la a lungawi lo asile zo ih mawh asi ding? Lamzin kap ih to kutdawh pa in American dollar million khat laksawng a co mi hnakin nang le kei in Khrih Zesu ah kan co mi rundamnak cu a sunglawi sawn deldel asi. Tili kiangah kum 38 sungah damnak hngak in a it rero tu, kum 12 sung tiput nu in damnak duh ah Zesu a pan tikah, mitcaw pa in “David fapa, in bawm aw” tiah damnak duh ah damnak an hmu. Cu pawlin an hmuh mi damnak laksawng hnakin nang le kei hellram tla dingmi in Zesu Khrih ah vanram ah Pathian fahniang sinak kan co mi cu a let thawngza siar dingin a sunglawi sawn deldel asi. Na lung a awi lo asile, nangmai mawh asi. Zohman mawhsiat ding na nei lo. Na laksawng comi kha laksak tlak na sinan, Pathian zangfah lainatnak in a lo ngaidam fangfang asi thei men.\nMilai pakhat cio cu Khrih ah Pathian thawn kan pehzawm awknak ah, Thlarau Thianghlim pawlkomnak ah lungawi diriam ringring ding, Pathian hnenah lungawithu sim, lungawi aipuang ringring dingmi kan si. Mi pakhat lungawiter dingin midang zohman in tuanvo an nei lo, Pathian in tuanvo zohman a pe lo. Mi pakhat cu a lung a awi lo asile amai mawh liolio Pathian ka zum, Khrih ah kumkhua nunnak ka nei, ka piangthar ti nacing in lungawi lo na hmuh asile, “Ning hman zak lo, na co mi laksawng kha zoh sal aw” ti tlak asi. Midang sualnak ruangah siseh amai tlamtlin lo nak ruangah siseh harsatnak, duhthusam famkim lo, tlaksiatnak, ziang ruang khalah milai pakhat cu a lung a awi lo asile amai mawh liolio asi. Ziangah tile milai lungawinak cu Khrih ah Pathian thawn pehzawm awknak, lei le van sersiamtu ih “Fahniang” sinak ah lungawi diriam ding mi kan si. Ziangah tile, milai tlaksamnak ih siatsuah thei lomi, soisel tu, relse tu, zuarthlaitu pawl, satan le a ho pawl ih siatsuah theih lo, ruk sak theih lo lungawinak cu Khrih ah pek kan si zo. Leitlun in a pek thei lo mi le ruksak thei lo mi lungawinak cu Khrih ah pek kan si zo. Thildang ziangkim cu hmanrua men an si. Cutin, Pathian in mi zapi hnenah Khrih ah rumdannak a lak in in pek ih Pathian insang sungtel sinak in pek cio vekin cui kan mai phulo sinak mangbangza Pathian thlawsuah parah lungawi ringring ding kan si ih leitlun ih thilcang mi, midang tuah nak khalin cui lungawinak cu a siatsuah thei lo mi asi. Khrih ah kan comi rundamnak sungah leitlun in a ruksak thei lomi a pek thei lomi lungawinak sangbik a um asi. Cucu na cen thiam lole na sung lak. Pathian fate pawl lungawi hnangam daihnak cu leitlun in a pek thei lomi le a laksak thei lo mi asi, cucu Zesu in “Kei in daihnak ka lo pek mi cu leitlun in a lo pek mi vek asi lo” atimi cu asi. Curuangah na lungawi lo asile midang mawhsiat ding na nei lo, nangmai mawh liolio asi. Na awm cum aw la vantau in thlacam aw. Ziangah tile leitlun lennak in a lei thei lomi Pathian insang sungtel sinak, rundamnak cu Khrih ah a lak in pek na si ih Khrih ah thlarau lam thlawsuah famkim cu pekcih na si. Cui manngbangza Pathian zangfah lainat duhdawtnak cu hi lei damsung ihsin sankhuk tiang cen ding, nawmpi ding kan si. Na Pathian cu sankhuk in cen aw.\nKa tawn mi a har tuk na ti men thei. Pathian zumtu taktak pawl cu meipi sungah, kiosa kaa ang hemhem hmaiah, rul tur nei in a cuk tikah, lungto in den an si tikah vanlam an zoh ih Pathian an thangthat ih Khrih ruangah tuar tlak an si cu lungawi thu an sim sawn asi. Leitlun ih dodal mi si cu pakhat asi ih dodalnak ruangah lungawinak hloh cu thildang asi. Leitlun in a lo ti rethei in a lo tuahsiat thei, asinan na lungawinak a lo ruksak thei lo, nangmah in na hlohter hlan lo. Sankhuk in na Pathian cen aw, na lungawi aw la, Bawipa ah na cahnak cu hmun camcin hram sheh! Cui lungawinak cun na hmel ah na nun ah eng a langter asi. Thinheng hmel cu a thim ih ikfiknak le sualnak in a luahkhatmi mithmai cu thimnak in a khat asi. Thimlak ahcun satan a relh ringring fawn.\nPathian fate pakhat in “hnatuan ka nei lo” ti ih tomen timi hi thilcang thei asilo, Bible a neih cun Bible siar ding hnatuan duh um bik a nei ih a mit a meng thei ih a sia tha theihnak a fimvar can poh ahcun Pathian thawn biak awknak, pawlkom awknak hi hnatuan duh um, can hmannak sunglawi bik asi. Curuangah Pathian fate, Thalrau Thianghlim ih kaihhruai mi mize, lungleng riahsia le um ngaihnak thei lo, hawr-heng, zuva-nun tivek in a nungmi an um thei lo.\nVoi tampi cu mi tampi in Khrih hnakin leitlun biaknak pawlkom hmin, zirhnak (doctrine) an ngai pawimawh sawn ih an porh awknak le pek awknak cu biaknak pawlkom thurin le hmin pawl hrangah a rak si sawn theu. Cutikah, an nitin nun ahun Khrih ih zirhmi thu thlun loin zumlo tu pawl nun hnakih a sualsawn mi an nunpi theu. Cutin Pathian ah lungawi diriamnak siseh Pathian hmuihmel keng Pathian fate zumtu dang pawl duhdawtnak ah siseh an tlasam ringring ih leitlunah an duhzawng, an thlarau diriamnak biaknak cangvaihnak, hla le thu, zirhnak cu an nun in a hal ringring. Pathian fate, zumtu taktak pawlin khui tawk kawhhran, ziangvek dinhmun, zovek milai thawn um tlang tik khalah kan lungawinak bik cu Amah Pathian ah asi. Bawipai Thalrau cu thawng inn sungah siseh sal tannnak in ahsiseh raal pawl in in hual ih kan relh nak lungpuk sungah siseh hnatuan bang in anhai can ah siseh a um ringring asi. Bawipa thatzia le thawtzia tep ngahtu pawl hrang ahcun leitlun milai pawl in Pathian tel loin an ngaisan mi le sunlawih mi pawl cu zianghman ah an siar lo, ek tluk hmanah an ruat nawn lo asi.\nPathian fate pawl leitlun nunah Thlarau Thianghlim ih kaihhruai le ukmi nun in nun tikah ziangvek dinhmun le dodal nak, riahsiat tlak zet lak khalah lungawi sopar ten Pathian thangthat ih “halleluiah” tiah lungawithu sim in Pathian ih hmaika cen ding kan si. Daniel le rualpi pawl cu anmah ur nak ding meisa a hliau deuhdeuh asile an za an bawng sang deuhdeuh ih an kut an thlir sang deuhdeuh, Paul cu thawng inn sungah taang in a leitlun nun cu a tawpnak a nai cuahco thlang ti a theih tikah Philipian khua zumtu unau pawl hnenah “Nan lungawi uh, ka nolh sal ding, nan lungawi uh” tiah lungawi dingin midang thape tu asi. Khrih ah Pathian thawn pehzawm awknak a neitu, Pathian fate pawl hrangah leitlun nun hi rei lote khualtlawnnak hmun asi. Fapa sunlawinak tawmpi tu ding kan si vekin leitlun ah rei lo te Khrih ih hnatuan tuan sunzawm in harsatnak le tlaksamnak tuar dingin ruat kan si tikah, tisa thinlung ih duhthusam le nuam timi a famkim lo tikah Bawipa ah lungawi sinsin ding kan si, Pathian fate kan sinak, ziangtik lai khalah Thlarau Thianghlim ih pawlkom nak, Pathian hmaika cu cen ding kan si. Pathian cu khui hmun khalah a um asi. Cutin Pathian cen thiam tu pawl leitlun nunah kan tawn mi ziangkim, kan pehtlai mi ziangkim hi nuamcung cen in a thianghlim mi lungawinak in cen tahratin Pa hnenah sunlawihnak pe ding kan si. Leitlunah kan tuah mi thildang hmuahmuah a cem ding, rawngbawlnak, thawinak, thlacamnak, tvp, asinan Pathian cen in Amah thangthat le sunlawih ding cu sankhuk in kan tuah ding mi asi. Pathian cen thiamtu pawl cun vanram cu hi lei damsung ihsin an hmang thok zo asi. Cuticun Pathian ih mangbangza zangfah lainat duhdawtnak cen tu pawlin Pathian ih sersiam mi ziangkim cu Pathian ih sersiam san vekin an hamngin an cen thiam asi, anmah thawn a pehtlaih mi milai, thilleri, sumpai, canpual, neih thinglung pawl khal Pathian thu vekin Pathian tumtah vekin Pathian in a sersiam san vekin an cen in an nunpi sawn asi. Cuticun leitlun vanram cu hi lei damsung ihsin an cen thawk sawn asi.\nHminsin: Hi thu hi America ram ihsin ngan mi asi kherkher hi a poi ka ti zet. Paul bangin hnawn mi le thawng inn sung ihsin leitlun nun suahsan zawngah ngan mi sisehla hmual a nei sawn ding nan tiah ka milai thinlung cun a ruat. Asinan, Pathian Thlarau in hmanrua ah a hmang asi ahcun a ngantu sawn ruat loin a sungih “Bawipa ah lungawinak thutak” sawn in casiartu thinlung sungah a takin hmual nei hramseh tiah thlazam cam phah in. Ka theihhnilh lo ih copy ka nei lai asile leitlun ka suahsan zawngah keimah thawn a pehtlai mi pawl hnenah ka kuat sal leh ding. Ca na rak siar ruangah ka lungawi, Khrih ah thlarau lam thlawsuah famkim cu nunpi cen aw. Cucu sankhuk in kan nunpi dingmi a tu leitlun nun ihsin zumtu pawlin kan nun thawk zo mi asi.


A hlo nak Kum 35 rei zo mi Vanzam suaksaal cun Japan mipi Thinphangter | Falam Online Media\nAugust 12, 1985 kum ah Osaka lam pan ding mi Japan Airline vanzam JL123 cu Tyoko Airport ihsin a poksuak ih a zam hnu minute 12 rei ah a mei siat ih Gunma Prefecture tlang par ah a tlak. Vanzam totu minung 520 thi in mi 4 lawng an dam.\nVanzam cangsualnak kum 35th kim nakding ni malte lawng duh ah cuih vanzam siatral zo mi number JL123 ciah cu vanzam track nak website (Flight Radar 24) ah a lang dukdi ih Japan mipi an thin phang thluh.\nCubetah August 13 in 16 karlak hi mithi khua ih thlarau pawl in sungkhat unau an veh tikcuu “Obon” puai a si ruangah Japan mipi pawl cu an thinphang luar.\nVanzam track nak website Flight Radar 24 rak zohhliahtu mi pakhat cun “ziangtin, Vanzam number JL123 cu a lang dukdi thiam” ti`n Twitter ah a ngan.\n“Raapthlak um in, a duhduh nak hmun ah a kaat vivo ual JL123 cu” ti`n mipakhat in a ngan ve.\n“ziangtin JL123 lamlam a suaksaal thiam. Tuhlan kum reipi ih tlaksiat zomikha si lo sawm”\n“Obon season a si ual, an ra kirsaal tla si men thei lo ziang”\nHitin, mipi an thinphang thluh ruangah Japan Airline lam in simfiahnak an neiih, cuih ca ahcun, “thinphang ding um lo. a tui` nan hmu mi cu Japan Airlines flight JL712 sawn a si. Airline staff member pawl in technical test an nei nakah Vanzam number JL123 lang dingin an hril ngah pang mi a si.”\n“Mipi thinphangter duh ih tuah hrim mi a si lo. Zamrang thei bikin kan company airplane number rules kan thleng lohli ding. In ngai thiam hram uh” ti`n mipi ngaithiam an dil.\nFlight number JL123 cu vanzam track nak website Flight Radar 24 ah minute 30 sung hrawng a lang.\nAirline official in simfiahnak a nei cing in, mi pakhat cun, “Flight JL123 accident nak kum 35 a kim zik thlang. Atui` kan hmu mi hi airline lam ih thil tisual siloin mithi 520 thlarau pawl in hngilh lo ding ih in sim theihnak Larawnak khal a si thei” a ti.\n← Falam ah Futsal Hramhring Bualrawn Tuah Suak\nUNFPA ih Video Tawi Zuamnak ah Chin nu Bor Sp in Pakhatnak Ngah →\nUK ram ah Covid 19 pianhmang thlengawmi Nathrik Thar an hmu\nKerala state in A DangLam zetmi “First Bell” Fimzirnak a hmang thok\nHA nat Tuamhlawm lohli a ṭul, Thluak tiang a tham ban


Bible Thianghlim - ṬAH HLA\nBibleThianghlim – ṬAH HLA\nA ngantu: Jeremiah\nA huap sung cān: B.C. 586\nNgan kum: B.C. 586 hrawng\nHi cabu sungah profet Jeremiah cu Jew-pawlih sualnak ruangih Pathian in Judah le a khawpi Jerusalem parih a burh ding mi nunsimnak nasazet ruangah a ṭap. Kanaan ah hruai dingin Izip ram ihsi a hruaisuah hai ihsi khan (Pui 26:27-29; Dnp 28:49-57), kum 800 sung ralring dingin cān a rak pe. Pathian in Judah ralrin peknak ah Jeremiah telin profet tampi a hmang (Jer 19:1-11). Ṭah Hla cabu ah cun Pathian in ralrinnak a rak pek vekin a thleng taktak thlang (Ṭah 2:20-21; 4:10-11). Babilon-mipawl in Judah-mipawl kha sál ah an hruai ih (B.C. 605 le 597), sál ih hruai a netabikah Jerusalem khawpi le a temple cu an ṭhiatbăl ṭheh (B.C. 586). Cuihhnu ah Ṭah Hla in a thu parih Pathian rinumzia a phuanglang. Hih cabu fate ah hin thinnatnak tam zet a um, asinan cuih thinnatnak ah ruahsannak khal a lang (3:22-38).\nṬah Hla hi thinlung tuarnak nasazet tarlăngnak le thil cang mi fiang zetih ngannak cabu mawi zet a si. Bung 1-4 hi hla hleice pali an si. Bung khatnak ah, Jerusalem rămnak thuhla a rel (1:2, 9, 16, 17, 21). Bung hnihnak ah, Jeremiah in Pathian thinlingnak in Jerusalem răm ko a tuah thu a simfiang. Bung thumnak ah, Jerusalem siatnak lakah Pathian zahngainak hnget kan hmu. Bung litnak ah, a hmaisa Jerusalem ropi le atu ih dinhmun se zet a khaikhin. Bung ngatnak ah, Pathian hnenah Jerusalem runsuak dingin Jeremiah thla a cam.\nṬah Hla cabu-ih thucah cu Pathian in a mipawl a diknak le a rinumnak in a thunun hai ti mi hi a si. Cutiih a tuahnak săn cu anmah rĕm dingah le tungdingsal dingah a si. Hi cabu sungah zir ding thil pathum kan hmu. A pakhatnak ah nunsimdān le cumiih rahsuah a simfiang. A pahnihnakah, Pathian nunsimnak thlentu sual phun dangdang a tarlang. A pathumnak le a pawimawhbik cu, Pathian in a mipawl nun a sim tikih an umdān ding simfiang hi a si. Riahsiatnak ni ah ruahsannak a um ti hi Jeremiah in mi zangfahthiam Pathian a ruah rero nak ihsin kan hmuh mi a si (3:21-38). Thuṭhimnakah, «Jehovah-ih zahngainak zarah kannih cu kan riaral lo, ziangruangahtile a lainatnak a tlawlh dah lo,» ti thu ropi tla kan hmu (3:22). Curuangah Pathian in a mipawl tungdingsal dingin Jeremiah in thla a cam.\nI. Jeremiah in Jerusalem a rămzia a ausuak (bung 1)\nII. Jeremiah in Pathian thinlingnak in Jerusalem tuarnak a thlen thu a simfiang (bung 2)\nIII. Jeremiah a bulpak in Jerusalem siatnak thu ah a buai (bung 3)\nIV. Jeremiah in ziangruangah Pathian in Jerusalem thu a ṭhen ti a phuanglang (bung 4)\nV. Pathian runsuaknak hrangah Israel thla a cam (bung 5)\n1 Mipi rak khah dahnak khawpi,\nLileng phiarphiten a to!\nMiphunpawl lakih rak ropi dah,\nNuhmei vekah a cang ta!\nRamṭhenpawl lakih lalnu cu sál ah a rak cang aw!\n2 Zan ah lungkuai zetin a ṭap,\nA mitthli a biang ah a luangthla;\nAmah duhtupawl hmuahhmuah lakah,\nAmah hnemtu zohman an um lo.\nA ṭhianrualpawl hmuahhmuah cu a parah an rinum lo;\nAnmah cu a ral ah an cang.\n3 Judah cu ralkaih ah a feh,\nThinharnak le a har mi sál hnaṭuan ah;\nAnih cu miphunpawl lakah a cêng,\nCawlhhahdamnak a hmu lo;\nAmah tiduhdahtupawl hmuahhmuah in a vansan laifangah amah cu an man.\n4 Khiah cia mi puaipawl ah zohman an rat lo ruangah,\nZion zinpawl an hrûm.\nA kulh kăwtkapawl hmuahhmuah cu an ṭhing reprep;\nA puithiampawl an ai ruangro,\nA fala himpawl zăwnzaihter an si ih,\nAnih cu thinnain a um.\n5 A dotupawl bawi ah an cang,\nA ralpawl an ṭhangso;\nZiangahtile a dānpahbălnakpawl ruangah amah cu Jehovah in a rak zawnzaiter.\nA fātepawl cu ral hmaiah ralkaih ah an rak feh.\n6 Cule a lianngannak hmuahhmuah cun Zion fanu a tlansan.\nA uktupawl cu tlimno hmu lo zuknêng vekah an cang,\nAnmah dawitu hmaiah tha nei loin an tlân.\n7 A thinhar le a vahvaih nipawl ah,\nJerusalem cun hlanlai ih a rak neih dah mi a thil duhumpawl hmuahhmuah a máng.\nA mipawl ral kut sungih an tlûk tikah,\nAmah bawmtu zohman an um lo,\nA dotupawl cun amah cu an hmu ih,\nA siatnak ah an hnihsan.\n8 Jerusalem cu nasatukin a rak sual,\nCuruangah anih cu a rak bawrhbang tâtâ.\nA taklawngnak an hmuh ruangah amah upattupawl hmuahhmuah in an nautat;\nA si rori, anih cu a hrûm ih khat lam a hawisan.\n9 A thianlonak cu a hni sunghruhpawl ah a um;\nAnih cun a cān netnak ding a rak ruat lo;\nCuruangah a tluk săwprăwpnak cu khawruahharza a si;\nHnemtu zohman a nei lo.\n«Maw Jehovah, ngai hnik, ka thinharzia hi,\nZiangahtile doral cu a khaisângaw.»\n10 A thil duhumpawl hmuahhmuah parah a ral cun a kut a rak pharh;\nZiangahtile na mipi pungkhawm lakah lut lo dingih thu na rak pek mi miphunpawl\nA hmun thianghlim sungih an luh a rak hmu.\n11 A mipi zaten aihramin,\nRawl an hawl,\nNun humhimnak dingah rawl aiah an thil mankhungpawl an rak pe.\n«Zoh hnik, Maw Jehovah, ngai hman,\nZiangahtile kei cu hmuhsuam ka si,» a ti.\n12 «Nannih lamzin ih fehpawl hmuahhmuah tla, cucu nan hrangah zianghmanlo men a si maw?\nNgai hnik uhla zoh hnik uh,\nJehovah in a thinheng natsat ni ih a thlenter mi,\nKa parih nasazetih a thlenter mi ka riahsiatnak vek riahsiatnak a um maw si?\n13 «Tlun lam ihsin ka ruhpawl sungah meisa a thlak ih,\nCucun a neh thluh hai;\nAnih cun ka ke hrangah sûr a zar ih,\nDung lamah i kirter;\nṬhing ko i tuah ih,\nSunnihlawh in ka cau.\n14 «Ka dānpahbălnak hngawngkol cu ka hngawng ah bât a si;\nA kut in a phiarkhawm ih,\nKa hngawng ah a thlaih.\nAnih cun ka thazang a duaiter;\nKa neh thei lo ding mipawlih kut ah Bawipa in i thlĕn.\n15 «Kan lakih ka micak hmuahhmuah Bawipa in a ke hnuaiah a pal;\nKa tlangvalpawl duaiter dingah,\nKeimah dokalhin mipi a kokhawm;\nJudah fanu himte cu,\nSabit sawr mi bangin Bawipa in a pál.\n16 «Hi thilpawl ruangah ka ṭap;\nKa mit, ka mit ihsin tidai a luang;\nZiangruangahtile hnemtu, ka nun harhthartertu ding cu\nKa hnen ihsin hlapi ah a um.\nRal in an neh ruangah ka falepawl cu an ṭhing reprep.»\n17 Zion cun a kut a san,\nAsinan amah cu zohman in an hnem lo;\nJakob thuhla ah a kiangkapih umpawl cu a doral cang dingah Jehovah in thu a rak pe;\nAn lakah Jerusalem cu thil bawrhbang ah a cang.\n18 «Jehovah cu a dingfel a si,\nZiangahtile a thupek mi dokalhin ka rak hél.\nMi hmuahhmuah in atu ah thei hnik uhla, ka riahsiatnak hi ngai hnik uh;\nKa fala himpawl le ka tlangvalpawl cu ralkaih ah an rak feh.\n19 «I duhtupawl ka ko,\nAsinan annih cun in rak bum;\nAn nun humhimnak dingih rawl an hawl laiah,\nKa puithiampawl le ka upapawl cu khawpi sungah an hlorál.\n20 «Maw Jehovah, ka thinharzia hi zoh hnik;\nKa nunnak a buai;\nKa sungah ka thinlung a linglet,\nZiangahtile mihél nasatak ka rak si.\nInn lengah ralnâm in a that,\nInn sungah thihnak vek a si.\n21 «Annih in ka hrūm an thei,\nAsinan zohman in in hnem lo.\nKa ralpawl hmuahhmuah in ka harsatnak an rak thei thluh;\nNa tuah mi parah an lung a awi.\nKeimah vek an can theinak dingah,\nNa rak thăn cia mi ni run thlengter aw.\n22 «An sualralnak hmuahhmuah na hmaiah thleng sehla,\nKa dānpahbălnak hmuahhmuah ruangah ka parih na tuah bangin,\nAn parah tuah ve aw;\nZiangahtile ka hrūmnak a tam ih, ka thinlung a cau,» a ti.\nPathian-ih Ralrin Peknak a Thleng\n1 Bawipa in a thinhengnak khawdur in\nZion fanu a rak khuh hi!\nIsrael ropitnak cu van ihsin leilung ah a hlăwnthlak ih,\nA thinheng ni ah a keretnak a cîng lo.\n2 Bawipa in a dawlh thluh ih,\nJakob cēnnak hmunpawl a zangfah lo.\nJudah fanuih ralhruangkulhpawl cu a thinling in a hlăwnthla;\nLeilung thleng ko a dirthla hai;\nLalram le a uktupawl cu a rak bawrhbangter.\n3 Anih in a thinling maksak in Israel aki kip in a sattan;\nDoral hmai ihsin a vawrh lam kut a lakir.\nKil i kip kāngfaitu meisa hliau bangin,\nAnih in Jakob cu a rak ur.\n4 Doral bangih dingin a thál a rak nawp;\nDoral bangin, a vawrh lam kut in,\nA mit ih duh mi hmuahhmuah a that;\nZion fanu deute parah,\nA thinso cu meisa bangin a thlebung.\n5 Bawipa cu doral bangtukah a cang.\nAnih in Israel a dawlh thluh,\nA siangpahrang inn zaten a dawlh thluh;\nA ralhruangkulhpawl a siatbăl ih,\nJudah fanu lakah ninghangriahsia le lungzûrṭahnak a karhter.\n6 Hmuan parih a tuah bangtukin,\nA biakbûk parah râwng zetin kut a thlak;\nA pumkhawmnak hmun a ṭhiatbăl;\nJehovah in Zion ah ni khiah cia mi puaipawl le Sabbath-pawl a hngilhter.\nA ling i ling a aithawknak in siangpahrang le puithiam ziangah a siar lo.\n7 Bawipa in amai biakṭheng ziangah a siar lo,\nA hmun thianghlim a tân ta;\nA siangpahrang inn phărpawl khal doral kut ah a pek thluh.\nKhiah mi puai ni bangin Jehovah inn ah thawmvâng an rak tuah.\n8 Jehovah in Zion fanuih hauhruang ṭhiatbăl a rak tum.\nAnih in ri a rîn,\nṬhiatbălnak ihsin a kut a sūp lo;\nCuruangah phentu leipâwng le hauhruang cu ṭap ko a tuah hai;\n9 A kulh kăwtkapawl lei sungah an pil;\nAnih in a tlângpawl a ṭhiatbăl ih, a khiak hai.\nA siangpahrang le a uktupawl cu miphunpawl hnenah an feh;\nDān a um nawn lo ih,\nA profetpawl in Jehovah hnen ihsin larnak an hmu lo.\n10 Zion fanuih upapawl cu leilung ah an to ih, daiten an um;\nAn lu parah leivut an phulh ih,\nBuri thawn an ngerhaw.\nJerusalem fala himpawl leilung ah an lu an kûn.\n11 Mitthli in ka mit a siatter,\nKa thinlung a buai;\nKa mipawlih fanu siathloralnak ruangah le,\nNauhak le nausente khawpi sung kăwtthler ih caupawl ruangah,\nKa hnit leilung ah a bung.\n12 An nulepawl hnenah,\n«Khui ah thlairawl le sabitzu a um?» tiah an ti.\nHriamhma baih mi bangin\nKhawpi kăwtthler ah an cau,\nAn nunnak cu an nulepawlih ṭāng ah thletbŭng a si.\n13 Ziangtin so maw ka lo hnem ding?\nMaw Jerusalem fanu,\nZiang thawn so ka lo ṭhim ding?\nMaw Zion fanu himte,\nKa lo hnĕmnak dingah ziang thawn ka lo ṭhim ding?\nZiangahtile na siatbălzia cu tifinriat tlukin a kau;\nZo in a lo damter thei ding?\n14 Na profetpawl cun thuphan le\nBumawknak larnak na hrangah an hmu;\nNa vanneihnak tungdingsal dingah,\nNa mawhsualnak an rak phawrhsuak lo,\nAsinan simsungnak diklo le\nBumnakpawl na hrangah an rak hmu.\n15 Lamzin ih feh hmuahhmuah in an za an lo bĕnghnawh;\nJerusalem fanu heheuin an lu an thinhnawh:\n« ‹Mawi famkim,\nLeitlun pumpuluk lungawiaipuannak,› tiih kawh mi khawpi a si lo maw?» tiah an ti.\n16 Na doral hmuahhmuah in nangmah dokalhin an kâ an âng;\nAn lo heheu ih, an hacâng an lo rialhnawh.\nAnnih in, «Amah cu kan dawlh thluh zo!\nThungaiten hihi kan rak hngah mi ni a si;\nCumi cu kan rak táwngngah zo, kan rak hmungah zo!» tiah an ti.\n17 Jehovah in a tumtah mi a tuah zo;\nHlanlaipi ih thu a rak pek mi a thu a tlamtlingter zo.\nAnih in a hlăwnthla ih a zangfah lo,\nCule ralpawl cu na tlunih lungawiaipuang dingin a tuah;\nNa doralpawlih bki a rak khaisâng.\n18 Bawipa hnenah an thinlung a ausuak,\n«Maw Zion fanu hauhruang,\nTiva bangin sun le zan mitthli luangthla seh;\nCawlhahdam hlah aw;\nNa mit cawlhahdamter hlah.\n19 Tho aw, zan ah ausuak aw,\nZan hngah cān thawh tirah;\nBawipaih hmaiah tidai bangin na thinlung thlebung aw.\nKăwtthler tăwntir kip ih rilrawn ruangih cau,\nNa falepawlih nunnak ruangah amai hnen lamah na kut thlir aw.»\n20 Zoh hnik, Maw Jehovah, ngai hman!\nZo hnenah so hihi na rak tuah?\nAn rak hrin mi, duat zetih an kilkhawi mi an fanau tete,\nAn cithlah cu nunaupawl in an ei ding maw?\nPuithiam le profet teh Bawipaih hmun thianghlim ah,\nThah an si ding maw?\n21 Kăwtthler leilung parah mino le tar an rīl teptep;\nKa fala himpawl le ka tlangvalpawl ralnâm in an rīl;\nNa thinheng ni ah na rak that hai,\nZangfah hai loin, na that hai.\n22 Khiah mi puai ni ih mi na sawm bangin\nKa hrangih ṭihnungzapawl cu kil i kip ihsin na sawm.\nJehovah thinheng ni ah cun zohman raltlân le zuah mi an um lo.\nKa hrin mi le ka cawm mipawl cu\nKa ralpawl in an that ṭheh.\n2:3a ki: Cahnak hmuhsaknak a si.\n2:17b ki: Câng 3 simfiangnak zoh aw.\nA Hnget mi Pathian Zahngainak\n1 Amai thinlingnak kianghrăwl ih zăwnzaihnak hmutupa cu keimah ka si.\n2 Anih cun tleu ah si loin\nThim lakah i hruai ih, i fehter.\n3 Thungaiten sunnihlawh in\nAtu le atu ka parah a thlak.\n4 Amah in ka titsa le ka vun tar ko i tuah ih,\nKa ruhpawl a khiak.\n5 Anih in khâtnak le hmakhawpihnak thawn\nI kulh ih, i vel.\n6 Reipi laiih mithi bangin,\nHmun thimpawl ah i ret.\n7 Ka suah theilonak dingin anih cun hruang in i kulh;\nKa cikcin rit zetin a tuah.\n8 Ṭapin ka au tik hmanah,\nAnih cun ka thlacam i kharsak.\n9 Ka lamzinpawl cu lungto in a khambĕt;\nKa zinpawl kĕlkawi ko a tuah.\n10 Amah cu mibawhthuptu kiosa le,\nKa hrangih mibawhthuptu saváwm vek a rak si.\n11 Anih cun ka lamzinpawl a pêngter ih, cip nêknêkin i băwtthlek;\nAnih in ṭhing reprep ko i tuah.\n12 A thál a nawp ih,\nA thálfung hrangih hmuibah mi ah i ret.\n13 A thálfung bawm sungih athálfungpawl tla\nKa kailengpawl suntlăng ko a tuah.\n14 Ka mipawl hmuahhmuah hnenah hnihsan mi ah ka cang ih,\nSunvu teih nautat ih an hla sakhnawh mi ah ka cang.\n15 Anih cun khâtnak thawn i khatter,\nAnih cun hnîtkhâ i inter.\n16 Anih cun lungtehrâwl in ka ha a khiak fawn ih,\nVutcâm in i khuh.\n17 Ka nunnak cu hnangamdaihnak ihsin hlapi ah na ṭhawn;\nLungawinak ka rak hngilh.\n18 Cule kei in, «Ka thazang le ka ruahsannak cu\nJehovah hnen ihsin a hlorál zo,» tiah ka ti.\n19 Ka zăwnzaihnak le ka vahvaihnak,\nKa hrangih hnîtkhâ le thil khâ cîng hram aw.\n20 Ka nunnak cun a cîng lai ih,\nKa sungah a kûn.\n21 Himi hi ka vun mángsal,\nCuruangah ruahsannak ka nei:\n22 Jehovah-ih zahngainak zarah kannih cu kan riarál lo,\nZiangruangahtile a lainatnak a tlawlh dah lo.\n23 Cupawl cu zing tin an thar;\nNa rinumnak cu a ropi a si.\n24 «Jehovah cu ka covo a si,\nCuruangah amah cu ka ruahsan a si!» tiah ka nunnak in a ti.\n25 Amah hngaktupawl hrangah Jehovah cu a ṭha,\nAmah hawltu hrangah.\n26 Mi in Jehovah runsuahnak daiteih a hngah cu a ṭha a si.\n27 Milai in a no laiih hngawngkol a phurh cu thil ṭha a si.\n28 Amah lawngin to sehla, daiten um seh,\nZiangruangahtile cumi cu anih in a parah a ṭhum a si.\n29 Leivut ah a kâ ret seh,\nRuahsan ding a um na hman maw!\n30 Amah bēngtu hnenah a biang tŭn seh,\nCule nautatnak in khat seh.\n31 Ziangahtile Bawipa in a hlăwnhlo kumkhua lo ding.\n32 Anih in thinnatnak suakter hman seh,\nA zahngainak a tam bangin\nLainatnak a hmuh leh thotho ding.\n33 Ziangahtile anih cun ba duh hrimhrim ruangih zawnzaiter le,\nMinung falepawl thinnater a si fawn lo.\n34 Lei thawngtla hmuahhmuah\nA ke hnuaiih palbĕt,\n35 Cungnung Bik hmaiah mi pakhat diklo ih thuṭhensak le,\n36 Mi pakhat a thuhla herhkawisak cu Bawipa in a pawm lo.\n37 Bawipa in thu a pek lo tikah,\nThusim ih, cumi cangsuaktertu cu zo a si?\n38 Hmakhawpihnak le ṭhatnak cu\nCungnung Bik kâ ihsin a si lo maw?\n39 Minung pakhat a sualpawl ruangih cawhkuan pek a si tikah,\nZiangruangah anih cu a phunzai ding?\n40 Kan lamzinpawl zawtsuak uh sila, cekfel uhsi,\nCule Jehovah hnenah kirsal uhsi.\n41 Van Pathian hnenah\nKan thinlung le kan kut thlir uhsi.\n42 Dān kan rak pahbăl ih, kan rak hél;\nNang cun in rak ngaithiam lo.\n43 Nang cu thinhengnak thawn na khuhaw ih,\nIn rak dawi;\nZangfah loin na rak that.\n44 Thlacamnak fehtlăng thei lo dingin,\nKhawdur in na khuhaw.\n45 Nang cun miphunpawl lakih hnawm le bāl ah in rak tuah.\n46 Kan doralpawl hmuahhmuah in\nKanmah dokalhin an kâ an rak âng.\n47 Ṭihnak le tháng kan parah a thleng,\nṬhin reprepnak le siatbălnak.\n48 Ka mipawlih fanu siatnak ruangah\nKa mitthli tiva bangin a luang.\n49 Ka mitthli a luang ih, a reh lo,\nDawnkhamtu um loin,\n50 Jehovah in van ihsin a run zoh ih,\nA hmuh tiangin.\n51 Ka khawpi fanupawl hmuahhmuah ruangah\nKa mit in ka thinlung a nater.\n52 Vâte pêl bangin săn um loin,\nKa ralpawl in in pêl.\n53 Khur sungah ṭawng loin ckeimah cu in ret ih,\nKa parah lungto in thlak.\n54 Ka lu tlunah tidai a luang;\nKei in, «Kei cu sahtan ka si,» tiah ka ti.\n55 Maw Jehovah, khur thûkbik sung ihsin\nNa hmin ka ko.\n56 «Ka thawpi suah mi ihsin le băwmnak dil ih ka aunak ihsin\nNa hna thup hram hlah,» ka ti mi aw na rak thei.\n57 Ka lo kawh ni ah nang in i rak naih ih,\n«Ṭih hlah,» tiah i ti.\n58 Maw Bawipa, ka nunnak ih thubuai i relsak;\nKa nunnak na rak tlen.\n59 Maw Jehovah, palbĕt ka sizia na hmu;\nKa thuhla ṭhen aw.\n60 An phulei samnak hmuahhmuah na hmu zo,\nKeimah dokalhih an thil tum mi hmuahhmuah khal.\n61 An mi hmuhsuamnak hmuahhmuah na rak thei,\nMaw Jehovah, keimah dokalhih an thil tum mi hmuahhmuah khal.\n62 Ka doralpawlih hmur le\nAn ṭawng thektho cun sunnihlawh in keimah in dokalh.\n63 An to le an din lai zoh hnik aw,\nKeimah cu an setet mi hla ka si.\n64 Lehrūl hai aw, Maw Jehovah,\nAn kut hnaṭuan bangtukin.\n65 Thinlung khoh pe hai aw,\nAn parah na camsiatnak um seh!\n66 Jehovah-ih vanpawl hnuai ihsin\nNa thinhengnak in\nDawi hai awla, hlorálter hai aw.\n3:13a thálfungpawl: Hi hriamhrei relnak hrangah, Hebrumipawl in «thál fapa» ti le «a thál fapapawl» ti ṭawngkam hi an hmang ṭheu.\n3:33b a duh hrimhrim: A ṭawng hrampi ah cun, «a thinlung ihsin» ti a si.\n3:53:c keimah: A ṭawng hrampi ah cun nunnak ti a si.\n1 Ziangtin so sui cu a rak dál!\nZiangtin so sui hlirhlăng cu a thlengawk!\nHmun thianghlim lungpawl cu\nKăwtthler kip tăwntir ah an darhsarh thluh.\n2 A sunglawi mi Zion Fapapawl,\nSui hlirhlăng vekih mankhung,\nZiangtin so beltuahtuih kutsuak,\nLeitlak bel vek menih ruah an si!\n3 Ram uipawl hman in\nAn fano cawmnak ah an hnawi an fawh;\nAsinan ka mipawlih fanu cu a nun a râwng,\nThlaler ih kalauk va bangin.\n4 Tihāl ruangah nausente lei cu a sangkhâr ah a bĕt;\nNauhakpawl in ei ding an dil,\nAsinan zohman in an pe lo.\n5 Rawl thaw ei ṭheu tupawl,\nKăwtthler ah kut lawngin an um;\nHnipuan senlar thawi ṭhanglianpawl vutcâm pâwng an bawh.\n6 Ka mipawlih fanu mawhsualnak cu\nSodom mawhsualnak hnakin a nasasawn,\nCumi cu mit ṭhep karah hlăwn a si ih,\nAmah cu zawih kut hman in an bawm lo!\n7 A Nazir-mipawl cu vur hnakin an tlesawn ih,\nHnawi hnakin an varsawn;\nAn taksa cu keplung hnakin an sensawn,\nAn hmel cu safaira bangtukin.\n8 An hmel cu rapṭing hnakin an dumsawn,\nTheihthiam theih loin kăwtthler ah an feh.\nAn vun cu an ruhpawl ah a bĕt,\nCumi cu zanthing vekih ro ah a cang.\n9 Ralnâm ih thah mipawl cu\nRilrâwngih thipawl hnakin an van a ṭhasawn;\nZiangahtile annih cu lóram rahsuah tlaksăm ruangah hliam tuarin an riarál.\n10 Mi lainat nei nunaupawl kut in\nAnmai faletla an sûang;\nAnnih cu an rawl ah an cang,\nKa mipawlih fanu siatralnak ah cun.\n11 Jehovah in a thinsonak a phawrhsuak ṭheh,\nA thinheng alh cu a thlebung.\nZion ah meisa a muah ih,\nCumi cun a hramṭohnakpawl a kāng ṭheh.\n12 Jerusalem kulh kăwtkapawl sungah doralpawl le ralpawl\nAn lut thei ti leitlun siangpahrangpawl le,\nLeilung luahtupawl hmuahhmuah in an rak zum lo.\n13 A sungih midik thisensuahtu,\nA profetpawlih sualpawl ruangah le\nA puithiampawlih mawhsualnakpawl ruangah a tuar a si.\n14 Annih cu kăwtthler ah mitcaw in an vâkvai.\nThisen thawn an bawrhbangawter,\nCutin zohman in an sinfen an thâm thei lo.\n15 Annih in an hnenah,\n«Tlânhlo uh, mithiang lopawl!\nTlânhlo uh, tlânhlo uh,\nIn thâm hlah uh!» tiin an au.\nAn tlân ih an vahvaih tikah,\nMiphunpawl lakih mipawl in,\n«Hi tawkah an cêng nawn lo ding,» tiah an ti.\n16 Jehovah thinheng mithmai in anmah cu a ṭhekdarh,\nAnih in a ngaihsak hai nawn lo.\nAnnih in puithiampawl an upat lo ih,\nUpapawl hnenah duhsaknak an langter fawn lo.\n17 In bawmtu ding thlir lak mennak ah kan mit a khám;\nKan thlir tikah in runsuak thei lo ding mi miphun kan thlir.\n18 Kan kăwtthler ih kan fehlonak dingah\nAnnih in kan kenehpawl an zâwt.\nKan cemnetnak cu a nâi;\nKan cān a cem,\nZiangahtile kan cemnetnak a thleng zo.\n19 In dawitupawl cu vanpawlih muvanlaipawl hnakin an rangsawn.\nAnnih cun tlangpawl ah in dûm ih,\nThlaler ah in bawhthup.\n20 «A thlahlim hnuaiah miphunpawl lakah kan damsuak ding,» tiih kan ruah mi,\nKan nunnak thaw, Jehovah hriak thih mi cu an tháng ah awh a si.\n21 Maw Edom fanu, Uz ram ih cêng, aipuang awla lungawi aw!\nSihmansehla, cuih no cu na par khalah a thleng ding,\nNa ri ding ih, lawngfangkheh ah na tuahaw ding.\n22 Maw Zion fanu,\nNa mawhsualnak cawhkuan cu ṭheh a si thlang,\nAnih in sáltannak ah a lo kuat nawn lo ding.\nMaw Edom fanu,\nAnih cun na mawhsualnak cawhkuan a pe ding;\nNa sualpawl a khuh lo ding!\nTundinsalnak hrang Thlacam\n1 Maw Jehovah, kan parih thil thleng mi hi cîng ringring aw;\nZoh hnik, hmuhsuam kan sinak hi hmu hnik aw!\n2 Kan ro cu mikhualpawl hnenih pek an si ih,\nKan innpawl cu khawtluang mipawl hnenah.\n3 Kannih cu pa nei lo le hngakṭah ah kan cang,\nKan nulepawl cu nuhmei vek an si.\n4 Kan in mi tidai man kan pe ih,\nKanmai tihthing ding kan lei.\n5 Kan hngawng cu tiduhdahnak tăngah a um;\nBāng zetin kan ṭuan ih, cawlh ti kan nei lo.\n6 Rawl khawp ngah dingah, Izip le\nAssiria-mipawl hnenah kan kut kan rak san.\n7 Kan pupápawl an rak sual ih, an um nawn lo,\nAsinan kannih in an mawhsualnakpawl kan phur.\n8 Siahhlawhpawl in in uk;\nAn kut ihsi in runsuaktu ding zohman an um lo.\n9 Thlaler ih ralnâm ruangah,\nKan nun tiang pe ngam in kan rawl kan ngah.\n10 Pām natsattuk ruangah,\nKan vun cu thŭk vekin a sa.\n11 Annih in Zion ah nunaupawl an kaihrem,\nFalapawl cu Judah khawpipawl ah.\n12 An kut in tlangsuakupapawl an thlai ih,\nUpapawl cu zahpah an si lo.\n13 Tlangvalpawl in riallung an rial;\nMipa nauhakpawl thingtum rit hnuaiah an tlu zăwk rero.\n14 Kulh kăwtka ah upapawl an um nawn lo ih,\nTlangvalpawl in an awnmawi an tum nawn lo.\n15 Kan thinlung aipuannak a reh;\nKan lāmnak cu lusūnnak ah a cang.\n16 Kan lu ihsin lallukhum a tla.\nKan rak sual ruangah kan hmakhua a pit.\n17 Himi ruangah kan thinlung a cau,\nHimi thilpawl ruangah kan mit a râu.\n18 A ṭhing reprep mi Zion Tlang ruangah,\nTlang parah sihál rual an tawivâk rero.\n19 Maw Jehovah, nang cun kumkhuain na uk,\nNa laltokham cu san khat hnu san khat a hmun.\n20 Ziangahso in hngilh kumkhua ih,\nRei tuk in thlauthlak?\n21 Maw Jehovah na hnen lam in hawitersal awla, tuahṭhatsal kan si ding;\nHlanlai vek khan kan nun titharsal aw,\n22 In hnáwng lan ta lawlaw lo ih,\nKan parih na thin a heng tuk lawmmam lo ah cun!


Nunau Pawl Mipa Hnak In An Hni Fung Deuh! - Chinland Today Media\nNunau Pawl Mipa Hnak In An Hni Fung Deuh!\nFebruary 1, 2010 6:29 pm·1 comment\nNunau le mipa hi semtir ihsin danawknak an nei cia. Pipu san ihsin nunau le mipa hna timi a rak um thawk zo. Asinan, tui santhar nonawn san ah mi tampi in nunau le mipa hna timi a um hrimhrim lo an ti. Thudik a sile, silo cu bulpak in kan thei sawn ding ah ka ruat.\nKei cun hitin ka ruat, Nunau le mipa hna hi a um hrimhrim ko, asinan nunau ka ngainepnak le ka nautatnak siloin nunau cun a hnak ih sem hmaisa mipa cu thazang ah le mipa sinakih thiltitheinak thenkhat zawn ah a tluk thei ding ka zum lo. Asinan, mipa khalin nunau a sinak zawn ah nunau ih a thiltitheimi mipa ih atuah theilomi tampi a um ti cu ka pawm daan a si.\nAtlun ih ka tarlangmi cu ka ngaihdaan/pawmdaan a si. Asinan tui zing ih thuthangca pakhat ah mifimthiam zingzawitupawl cun hnihsuak capoh sai tikah mipa hnakin nunaupawl an hni tlai deuh ti’n an hmu suak. Curuangah nunaupawl cu mipa hnakin an thil kaih theinak thluak a fung deuh tinak a si cu!\nBiazai Pathum : Hausum Fanu\non February 5, 2010 at 7:15 am\nNAca nganmi cu a thazet nan a zaten a si thluhlo, ziangah tile tulaiah leilung tlunah Nunau ih Ukmi ram khal a um, mi ti theilo lomi an ti theimi khal a tam, cule cathiam leh thiamlo lam khalah Nunau hi memmem sawling an silo ti ka tarlang ve a si cu, ziangah tile kan Nu hi cathiam maksak a sive…


Leitlun Ralbuai Hminthang pawl part (1) -\n1. Leitlun Ralbuai Ttumkhatnak (1914-1918)\n(a) Ralbuai Thok Ni – 1914 June 28\n(b) Ralbuai Cem Ni – 1918 November 11 ah kahawk cawlh a si ih, 1919 June 28 ah Versailles Lungkimca tuah in ralbuai a cem.\n(c) Ralbuainak San – Austria Siangpahrang hual Francis Ferdinand le a nupi, Sarajevo khawpi ih phiarthah (assassinated) an si thu ah, Austria ram in Serbia ram mawh a puh ih ral a phuan ihsin ral a buai thok. Francis Ferdinand thattu hi Slav phunhnamveitu (nationalist) Gavrilo Princip a si.\n(d) A do-aw-tu rampawl – Germany, Austria, Italy, Britain, France, Russia, United States\n2. Leitlun Ralbuai Ttumhnihnak (1939-1945)\n(a) Ralbuai Thok Ni – 1939 September 3\n(b) Ralbuai Cem Ni – 1945 August 15\n(c) Ralbuainak San – Kuthnuairam cuhawknak, hriamhrei neih zuamawknak\n(d) A do-aw-tu rampawl – Britain, United States, France (Ttangrual Rampawl)\nJapan, Italy, Germany (Rinlaili Rampawl)\n3. Marathon Doawknak ( September 490 BC)\nGreek le Persian pawl doawknak a si. Persian-pawl in Greece ram an doram(h) tum mi cu Greek-pawl in an rak do-kham. Persian ralkap 15, 000 cu Greek ralkap 11,000 in an do neh. Persian ralkap 6,400 an thi ih, Greek ralkap 192 an thi. Greek-pawl hi an mal sawn nan an hriamhrei a ttha sawn.\nThuanthu ahcun doawknak hmun Marathon ihsin mi pakhat cu Greece khawpi Athens (peng 25 ttha hrawng a hla) ah ral an neih thu simthei ding in thlah a si. Athens khawpi a thlen tikah ral an neh thu lawng a sim ta man ih, bang(h)cauh tuar lo in a thi cih. Himi hi san thar ih Marathon tlanzuamawknak bulhram a si. Asinan sanphung ngantu Herodotus cun tlan cak dan zirh mi Pheidippides cu doawk an thok hlan ah Spartan-pawl hnen ih bomnak dil ding ah Athens khawpi ihsin Sparta khawpi ah an thlah tiah a ngan. Pheidippides hi peng 150 hrawng (240 km) a hla mi Sparta khawpi thleng ding in ni hnih hrawng lawng a rei.\n4. Crusade Ralbuaipawl (Crusades)\nZabi 11 nelam ihsin a thok mi ralbuainak a si. Hriamhrei le thazang thawi’ ram a nor-vivo-tu Muslim-pawl dokham tum ih doawknak a si. Islam sakhua darhzainak dawnkham ding in, Ram Thianghlim khontthawl sal thei ding in (Muslim kuthnuai ah a um), sakhaw picang thlen-hrih-lo-nak hmunpawl la ding in, le Muslim-pawl ih an lak mi Khristian rampawl la sal thei ding in, an tumtah. 1095 ihsin Crusade (anmai’ kawhdan in sual ral donak, sim duh mi cu Muslim-pawl donak) neih thok a si.\nZabi 11 cem zawng ah Muslim-pawl in hlansan Khristian ram ih tthen thum tthen hnih cu an la zo. A hleice in Khristian-pawl hrangih ram thupi a si mi Palestine, Syria, Egypt, le Anatolia (Asia Minor ti khal in an ko, tuisan ah Asia khawmualpi sung ih tel Turkey ram hmuntthen) tipawl khal an la. Nor vivo an tum fawn. Curuangah do-kham ding in Roman Catholic hotu Pope ih thupek in a tang lai mi Khristian rampawl ihsin pumpe-aw-tu ralkappawl in Muslim ralkappawl an do. Zabi 12 le 13 sungah a nawlpi ih siar hman in ttum 5 lai an do.\nA tir ahcun an neh vivo lawk ih Palestine le Syria rampawl ah Khristian ram an din sal thei. Asinan lehhnu ah Muslim-pawl in an run nor sal lala. Himi doawknak hi kum 200 lenglo a rei ruangah leitlun ih ralbuai reibik tiah kawh a si.\n(Battle of Waterloo) (1815 June 18)\nNapoleon ih hoha mi France ralkappawl le Europe ih ram thacak pawl doawknak a si. Waterloo khawte thlanglam peng thum hlatnak hmun (Belgium ram khawlipi Brussels thlanglam peng 9 hlatnak) ah Napoleon ih ralkap 72,000 le English miphun Wellington Khawpilal (Duke of Wellington) ih hoha mi ram thacak ttangrual ralkap 68,000 (British, Dutch, Belgian, le German ralkappawl) le Ralbawipi Gebhard Leberecht von Blucher ih hoha mi Prussian ralkap 45,000 pawl an doawknak a si.\nHimi doawknak ah Napoleon a duai. Napoleon ih ralkap lak ah a thi le hliam tuar 25,000 an um ih, 9,000 kaih an tuar. Wellington ih ralkap 15,000 an thi ih, Blucher ih ralkap 8,000 an thi ve. Himi ttum ih a duai hnu hin ralbawi hminthang Napoleon hi a dingcang sal thei nawn lo.\n6. Normande Doramh-nak (Normandy Invasion)\nLeitlunhuap Ralbuai Ttumhnihnak lai ah Ttangrual ralkappawl (Allied forces) in France ram, Normandy tipikap ah German ralkappawl hlawhtling zet ih an nor theinak doawknak a si. German-pawl kut hnuai ih a um mi France ram la sal ding in Ttangrual rampawl cun 1944 June 6 cu D-Day (raldo thawk ni) ah phuang in ralkap thazang 156,000 thawn an nor.\nNormandy tipikap ihsin German-pawl cu an nor vivo ih August thla ahcun France ram saklam hmuahhmuah cu an luatter thluh thei. Normandy Doramh-nak ihsin Germany ih lut an man tiang ahhin Ttangrual ralkaplam ihsin a thi, hliam tuar le hlo 200,000 lenglo an um ih, German lam ihsin 300,000 lenglo an um ve. French rammipi zaran 12, 000 an thi-hlo fawn. 1944 June 6 hi Leitlunhuap Ralbuaipi Ttumhnihnak lai ih D-Day theihhlawhbik a si.\nPrevious Post: Smartphone Ngawlvei (Nomophobia)\nNext Post: Leitlun Ral Buai Hminthang Pawl Part (2)


Chin Phunpi Pawlkom le Chin Phunpi Kilhimnak Ralkapbu dingsuak fel zo - Falam Online Media\nApril 22, 2021 Ni Hnem Sung\t0 Comments\nDothlennak thacaksin dingin le ralkap ukhruainak hrutfai ding tumtahnak thawn Falam peng, Kalay-Kabaw, ramleng um Chinmi komkhawmmi Chin National Organization le mipi kilhim tuding Chin National Defense Forces cu April 13 ah dinfel a si zo thu theih a si.\nCNO dinsuah a si thu cu 2021, April 22 nikhenmi ca suah in khuatlang mipi theihternak nei a si ih dinfel a si thu le hmuitinmi hmasabik thusuahnak cu a hnuailam bangtukin a si.\n“Federal Democracy parih hrambunmi ramdingkhawm dinsuahnak hrang, Chin miphun mahte relbawlawknak ngahnak hrang, a hngetkhoh ih remdaihnak a ummi zatlang dinsuahnak hrang le tufangih a cang rero mi ramkhel thil thleng ih a telmi pawlkom pawl thawn kutkaiaw in ramkhel thu ih lungkimtlangnak a takih tawlrel suah ding tumtahin Chin Ramkulh (Falam Peng), Chin Ramkulh lenglam (Kalay-Kabaw phairawn) le ram kipih a ummi Chinmi pawl tongaw khawmin ramkhel lamih hmaihruaitu a si mi Chin Phunpi Pawlkom (Chin National Organization) le kilhimnak lam ṭuanvo latu ding Chin Phunpi Kilhimnak Ralkapbu (Chin National Defense Forces) cu 2021 April 13 ni ah dinfel a si.\nChin mipi ih ramkhel hmuitin mi a takih cangsuakter dingah Chin National Organization cun dictatorship cu cimit ko do in, Chin miphun pawl mahte relbawlaw thei dingin le kaa kipih a ṭhangso mi Chin rampi cu Chin pawlkom dangdang thawn ṭuan khawmin kan dinsuah ding a si.\nChin National Organization cun ralkap thuneihnak a phunphun ih dodaltu mipi le nunnak a liamtu miralṭhapawl cu upat sunlawihnak a pe a si. Mipi zaten lungrual zetih ding tlangin dictatorship cu kan do peh vivo ding a si.\nRamdingkhawm thuneihnak pathum dik lo zetih a latu State Administration Council cu Chin National Organization cun a pompit lo thu fiangfel zetin a tarlang a si. Committee Representing Pyidaungsu Hluttaw (CRPH) ih a dinmi National Unity Government (NUG), ramhrin miphun ramkhel hmalatupawl, a dang democracy hmalatu pawl le Chin ramkhel pawlkom pawl thawn ṭuan tlangin dictatorship ziamral ding le Federal Democracy ramdingkhawm a cansuah theinak ding hrang thei tawpin ṭan kan la ding a si.\n← Min Aung Hlaing kekar tum dan cu a hmel theih Tateshi Higuchi in a relsuak thluh\nRalring : Kalaymyo ah Miphakar, Mizuarthlai hmang an tam →\nFalam, SAC ralhraang Thinphang thok\nMay 25, 2021 May 25, 2021 Ni Hnem Sung 0\nFalam : Catbang loin Ruahsur ruangah Leivawr a Tolh\nKyat Ting 4900 cemliam ih Sak mi Falam, Nurse Tlawng ih innpi dot hnih ṭheh fel zo


Hakha ih Bomb puak hnu, Mipi Lung luahkhat zettu Thuhlapi Pakhat | Falam Online Media\nJune 6, 2021 Ni Hnem Sung\t0 Comments\nJune 5, Hakha ih bomb a puak hnu, mipi lung luahkhat zettu thu pakhat cu “Hakha Thar” timi facebook account hmangin ca an thlah mi hi a si.\nCa tarmi cu “Myanmar pumhuap Siizung le Tlawnginn tivek ah ralhraang pawl in kuttuah bomb le keypad phone hmangin caankhiah bomb an puah ṭheu ruangah cuvek bomb an tuah lai fang ah puakkuai dingin ramsung phone operator pawl in nazi khuai dan ah message voikhat kuat dingin June 5 in hmalaknak an nei thok. Hnimsin – keypadphone thawn kop mi caankhiah bomb cu message a lut tikah a puak kuai ṭheu” tiah a tarlang.\nHakha Thar timi cu zo a si?\nHakha Thar timi fb account neitu hi Mandalay mi si in a tarlangaw ih Hakha khualipi ah 2021, May 9 ah ceer thok vekin FB info ah a ngan.\nA ca post dan kan zoh tikah SAC ralhraang dungthlun si in a lang ih ca a share sawng sinmi khal mi tihrimnak deuh hlir an si.\nCun, Hakha Thar fb cahmai thawn pehpar in thusutding maksak a um mi pakhat cu a profile ih canganmi “ပျူစောထီးအဖွဲ့ (ဟားခါး)” timi hi a si.\nပျူစောထီးအဖွဲ့ timi cu zo an si?\nMyanmar rampi a buai hnu, tubai hrawng khan ပျူစောထီးအဖွဲ့ tiaw in rampumhuap hmun hranhran ih cangvainak neitu pawlkom pakhat a suak. Cupawl cu uniform khal hruk lo, pangai sinfen thawn meithal kengin mi an kai ṭheu.\nTuini tiangah ပျူစောထီးအဖွဲ့ thawn pehpar mi thu felfai hmuh ding a um lo nan internet cahmai ahcun “pinsin lakzo tatmadaw pawl, USDP party ṭhenkhat, Patriotic Association of Myanmar party ih sungtel ṭhenkhat le mipi lakih tlangleng Dalan pawl an si tiah thuthang a suak.\nပျူစောထီး cangvaihdan theiciangtu ka si tiawtu mipakhat cun “an nih hi kan ram akeelte awh thei dingin SAC ralhraang ih hmanfung thupi pakhat an si. Pinsin zo le atuih tatmadaw ralkap ṭuan lai siseh, mipi lak khalah sungtel an nei. CRPH le NUG cozah dodaltu an si hlei ah biaknak thawn pehpar in buainak suak dingin mi tawtawk an hmang. Pangai sinfen hrukin an cangvai ih Lukhuh, hmaikhuh bun in meithal thawn an duhduh dan in an cangvai ih a duh tikah mi an kai thei” a ti.\nPro-democracy activist U Myo Yan Naung Thein khalin ပျူစောထီး thawn pehpar in “SAC ralhraang in an hmang ṭangkai zet. Mipi thawn buainak a um tikah ralhraang pawl cun a mawi nakah ti`n dung an siip sak. Asinan, culailakah ပျူစောထီး pawl cu mipi lakah an tanta. Palik in Dandun zawngin cangvai theinak an nei mal tikah ပျူစောထီး cu dunglam in cangvai tuding ah an hmang. Mi an kai ter. Lamzawh duhphorhtu an kai duh tikah palik le ralkap an hmang nawn lo. ပျူစောထီး an cangvaiter.”\n“Khin Nyunt san lai ih thuneihnak ထောက်လှမ်းရေး pawl an pe thluh bangin tukhalah ပျူစောထီး pawl thuneihnak an pe ve tiah kan thei. ပျူစောထီးအဖွဲ့ ah ralkap pinsin zo khal an tel ih မဘသ, USDP le Dalan an tambik tiah an sim. Meithal hriamhrei an pe ih an batter bikmi cu mipi humhimtu ralkapbu pawl an si.”\n“Cuvekin daankalh ih cangvaitu an si ruangah kan nih မြန်မာနိုင်ငံလုံးဆိုင်ရာ အချုပ်အခြာအာဏာ ကွန်ရက် in an thuhla nasaten kan zingzoi ih Public justice system hmangin Daantatnak kan nei tum” tiah RFA hnen ah a sim.\nHakha bomb puak le ပျူစောထီးအဖွဲ့\nJune 5 ih Hakha kungsung voithum bomb puak ah CDF sungtel mino Salai Phun Sang Zathang, Salai Tial Chawn le Salai Lai Kulh Thang te pathum in nunnak an can.\nBomb puak lai ah meithal kap thawmvang a suak ti`n thuthang a um ruangah le Hakha ah ပျူစောထီးအဖွဲ့ an um tiah thuthang a suak ruangah bomb puak dan thuhla felfai theiciang dingin CDF lam in zingzoinak an nei rero tiah theih a si.\nBomb puak hnu ah SAC ralhraang nasaten a cangvai ih nunau telin khuasung um mipum 40 lenglo an kai tiah khuami pawl in an sim.\n← Hakha mino 3 thih thu ah zirzoinak nei rero lai\nRalring : China ram Chinmi umnak kiangkap ah Kidnap awknak a um →\nHakha ah Mi Thingkuang bauh tu Numi pakhat an kai\nCDM ih teltu Siizung hnaṭuan pawl Cozah inn ihsin an dawi suak thok\nMarch 12, 2021 March 12, 2021 Ni Hnem Sung 0\nFalam Mino Pawlkom in View Point sialnak le Mihlo hawlnak nei


Chin ralkap pawl mah le mah an kapaw nak san relfiang - Falam Online Media\nMarch 25, Thantlang peng, Ngaphai khua ah Chin ralkap CDF – Mara le Maraland Defense Force(MDF) ralkap pawl an doaw ih hriam tuar an um hlei ah mithi khal um in, atu ca kan ngan tiang khalah an kapaw lai tiah theih a si.\nAn kapaw thok dan cu a hnuailam bangtukin Chinland Defense Force – Mara in thu an suah.\n“Maraland Defense Force(MDF) cun 2022, 25 March zaanlam ah CDF – Mara hrambunnak hmun ah mitam ralthuam famkim thawn sakhaan lak dingin hmunram an ra nor.”\n“CDF – Mara hmunram a si mi Ngaphai khua ih CDF ralkap le khuanu khuapa sim than hmasa loin, hriamhrei ralthuam le ralkap thazaang famkim thawn hmunram an nor mi kham an si ruangah MDF lam in meithal kap ṭhihawknak in siseh, khawmi mino pawl Tlawnginn ah pungkhawm terin meithal voi tamzet an hmet puak ih CDF – Mara ralkap pawl an kap that.”\n“Cumi boruak ah CDF – Mara lam ihsin ralkap pakhat kan sung ih, hriam tuar 2 an um. Curuangah CDF – Mara lam khalin kan kap ve ih atu thu kan suah tiangah kahdonak a sosang zet lai” tiah Chinland Defense Force – Mara in thu an suah ih nunnak liamtu le hriamtuartu innsang rualin CDF – Mara in an tuarpi ve thu an tarlang.\nEdit : Maraland Defense Force (MDF) le CDF Mara an kap aw thu ah Mara Administrative Territorial Council Headquarters ihsin a tanglam bangtukin thu an suah ve…\nSiarbet : Mara hriamkai pawlkom 2 an kapaw ih CDF ralkap 1 nunnak liam\nTuni, March 25 ah Maraland Defense Force & Mara Army (MDF) le CDF Mara an kapaw ih CDF ralkap Salai Pawpaw Mahein nunnak a liam tiah theih a si.\nZiang ruangah an kapaw ti cu thu felfai a suak hrih lo nan, MDF ralkap pawl in Thantlang Peng, Ngaphai khua ih CDF Mara umnak an va kap ruangah kaphnih doawknak a suak tiah an sim.\nThuthang pholangtu The Hakha Post cun “Doawknak ih nunnak liam Salai Pawpaw Mahein cu Palik CDM luttu a si. Kapawknak hi tuni March 25 ah a si ih mipakhat a thi ti lawng kan thei hrih” tiah an tarlang.\nDoawknak ah nunnak liam tiih tarlangmi Salai Pawpaw Mahein\nMaraland Defense Force cu Mara Army le CDF-Mara komkhawm ih dinmi a si ih, cumi ih tel duh lo pawl cu CDF-Mara ti`n a hran ten an um.\nCDF-Mara cu Chinram SAC ralhraang dodan olsam deuh dingih ralkapbu komkhawmmi CJDC sungtel an si.\n← Mara hriamkai pawlkom 2 an kapaw ih CDF ralkap 1 nunnak liam\nNuam men ih to mi Ceet par ihsin Kum 14 mi a tla that →\nRalhraang kut tuar in rinsantlak Chin pacangṭha nunnak liam\nFalam ah Chin Traditional Food Center on Puai Tuah Ding


Nunau Pakhat Cu Ramsa Hmuan Sungih Ngau Thawn An Duhawk Ruangah Ramsa Hmuan Lut An Siang Nawn Lo – Meifar\nBelgium, Antwerp Zoo ramsa hmuan sungih ngau tumpi le nunau Adie Timmermans an duhaw tin tulai thuthang ah a lar zet. Ngau cu Africa ramsung ih ngau a si ih mei nei lo pawl a si, cun kum 38 ih upa a si.\nAdie Timmermans in ava tong ṭheu ih thlalang lenglam ihsin an pehtlaihaw ṭheu, blow kisses an peaw ṭheu ih ngau khalin a ngaina zet. Kum 4 sung an rak duhaw zo ih ramsa hmuan thuneitu pawlin Adie Timmermans cu an ramsa hmuan sungah lut an siang nawn lo.\nRamsa kiltu pawlin “Ngaucal Chita in a phunpi zawng pawl a duhdawt nawn lo, minung pawl ih an ra zoh ding caan lawng arak hngak ringring ṭheu. Zawng pawl khalin an phunpi vek ah an ruat nawn lo, an lakah tuahmawh awknak a suak pang ding ti kan phang ruangah Adie Timmermans cu ramsa hmuan sungah lut kan siang nawn lo” an ti.\nAdie Timmermans khal a lungawi lo zet, “Khi ramsa hi ka duhdawt tuk, anih khalin in dutdawt ve. Kan duhdawt aw men ih thildang zianghman kan tuah lo, ziangruangah hitin in hrem ti ka theithiam lo.\nMi tampi in an va zoh ringring tho ih ziangah kei cu zoh an siang nawn lo, kan duhdawtaw men a si” tin a riahsiat thu pawl a rel. Asinan, ramsa hmuan kiltu pawlin ‘ramsa, zawng lakah buainak a suak pang ding ti an phang ruangah a si tin an simfiang ih ramsa hmuan ih lut cu an siang cuang lo.\nUS Ah Chin Mino Rual In Motor An Fir


A Netabik Cibaibuknak - Chinland Today Media\nJuly 18, 2010 12:26 am·0 comments\n2 Timote 4:6-22\nKei cu raithawinak ih hlan ding ka si caan a kim thlang. Hih leilung nunnak hi ka tlansan caan a cu zo. – 2 Timote 4:6\n– Saam 20:22\nKum 47 a si mi Randy Pausch cu a khensa (cancer) naknat netabik dinhmun a thleng zo ti an hmuh tikah Carnegie Millon University ih a hnattuanpi, a tlawngta le a rualpi pawl hnenah netabik thusimnak nei dingin a tlung. A thusim ngai dingin mi 400 lai an ra ih nazi pakhat sung hnihsuahsainak, thihnak thuthuk theihthiamnak le thihnak hi riahsiatnak a si lo, timi cibaibuknak thu pawl a thinlungtak in a sim. Zarh rei lote ah a thusimmi cu internet ihsin minung tampi in an hmu ih nehhnu ah zuar tambikmi ca-uk pakhat ih hrampi ah a hung cang. Mithi ding pawl in nunnak ih a thupimi fiangte’n an hmu.\nPaul ih netabik cibaibuknak ttongkam in kum reipi tiang Khrih dungthluntu pawl ih tha a thoter. “Kei cu raithawinak ih hlan ding ka si caan a kim thlang. Hih leilung nunnak hi ka tlansan caan a cu zo. Tlan zuamnak ah ka ti thei patawp in ka tlan zo ih ka zumnak khal thlauthla lo tein ka pom hnget zo” a ti (2Tim. 4:6-7). A cakuat thoknak le cemnak ah Pathian ih hmuifu dilnak in a ngan (2Tim.1:2; 4:22) ih a karlak cu a cem thei lomi Pathian ih dingfelnak thu pawl a ngan.\nMi thizik pawl ih simmi thu in a nungmi hrangah nunsannak thazaang a pek. Paul in, “Amah hnenah sunlawinak cu a kumkhua in um caamcin seh,” a timi cu zumtu kan zate ih kan nuncih thei dingmi nehnak a si. -David McCasland\nKumkhua daih hrangah kan nung maw?\nA ziam cing ding hrangah so?\nLeitlun sunlawinak co dingah kan nung maw?\nNi khat ni ah Khrih ih “Na ti ttha” ti dingah so? -Sper\nThi dingah kan raalring asile, nung dingah kan raalring tinak a si.


Rabindranath Tagore | VCTH\nHome » Cahram » Rabindranath Tagore\nBy vcth on May 24, 2016.\nThuanthu sim thiamtu in thuanthu an sim tikah ngai a nuam ih a thlum cuang vekin sersiam mi pawl an mawi zia a phorhsuah theitu in calai thaimṭial thawn an phorh tikah a siar a nuam ih khawh theih a silo. Tagore tla cu sersiamnak pawl ih an mawi zia, man an neih zia a phorhusuah tu pawl lakah mawibik le fiangbik ih a phorhsuah theitu a si. Tagore cu calai lawng siloin awnmawi, ram thuhla, miphun thazang tharthawhnak ti pawl ah tla nasa zetin ṭan rak khuar tu a si. 1913 ah Calai lam in Noble laksawng tla a rak ngah. Togore cu India santhar Calai ih pa ti ih kawh mi tla a si.\nRabindranath Tagore cu May 7, 1861, Calcutta ah milian zet innsungsang ihsin a suak. Debendranath Tagore le Sarada Devi teih fate 13 sungih a nuatabik a si. A nauhak lai ihsin a nu in a thih san. A pa cu sumdawng a si vekin khual a tlawng ringring. Curuangah Tagore cu an hnen-um pawl ih kutsung in a rak ṭhang lian. Tagore cu tlawngkai le cazir ti pawl cu a paih lo nasa. Kum 11 a si in a suahnak khua Calcutta cu tanta in a pa khaul tlawn a thlun. India ram pumpuluk an tlawng. Nisuahnak saklam India, Himalaya tlang hram an thlen tikah Saya (Rabi) pakhat thawn an tong aw. Tagore cu cui Saya pa cu a kom ngaih zet. A hnen ah fimnak a phunphun a rak zir. 1877 kum 16 a si ah a biazai hmaisabik a suah. 1878 ah London ah Upade zir dingin a feh nan 1880 ah degree ngah loin a tlung sal, a tlawng kai a ṭheh suak lo. 1883 Dec ah Mrinalini thawn an nei aw ih fate 5 an nei, an fate 2 cu an pitling man hlan ah an thi. 1890 ihsin Tagore cu inntlei a suak ih Shilaidaha (tuih Bangladesh ram) ah a vai. A nufa pawl in an thlun. An leiram thar ahcun an harsa zet. Asinan hi hmun ah Tagore cu a ca lakih a hminthang bik mi Galapguchchha thuanthu 84 le Cabu pi pathum a ngan suak. A cangan mi pawl cu Bengali pawl ih nunphung, khawte nuntu khawsak daan tete a ngan tam.\n1891 ihsin Shilaidaha cu a suahsan ih Santiniketan (Calcutta saklam peng 150) ah an cer aw. 1905 ah a pa in a thih san ih ro a co mi pawl thawn Santiniketan ah Cazirnak, thlacamnak, cazohnak, cabu inn le hmuandum pawl a tuah. A cangan mi pawl cu Bangali pawl hnen lawng ah silo in miphun dang le leitlun pi in an uar vivo. Nov 14, 1913 ah 1913 kum hrang calai Nobel laksawng ngahtu a si ti an than. Asia mi ah a hmaisabik Nobel laksawng ngah tu a si.\n1878-1932 karlak ah Tagore cu ram 35 lenglo a tlawng. A tlawnnak kipah a calai, ram thuhla a ruah daan pawl cu mi a hlawm phah vivo. 1912 ah a ca miring ca ih leh mi nam ding in England ah a feh. Mirang biazai pu a si mi William Butler Yeats in thuhmai hruai a ngan sak. 1916 May ihsin 1917 April tiang USA le Japan ah calai thawn a pehpar aw mi zirhtu ah an sawm. Leitlun khawza ramkip ah zirhtu, thuron khawmnak (seminar) tipawl ah an sawm ringring. A khual tlawnnak ah Albert Einstein, Henri Bergson, Robert Frost, Thomas Mannn, George Bernard Shaw ti pawl thawn tonkhawmnak le thurel tlangnak tla an nei. 1927 ah Southeast Asia ah tla a tlawng. A netabik a khual tlawnnak cu 1932 Iraq le 1933 Ceylon ah a si.\nTagore ih ca ngan mi pawl cu India thuruah daan diktak le Hindu biaknak (Upanisad) thuruah daan hram ṭoh ih ngan mi asi. Tagore ih rauhnak ah India nunphung le calai cu a tawpnak ah a re lo ih Mirang nunphung thawn kom khawm a tum. Nisuah le nitlak ruahnak a kom khawm. Kum zabi 21 ih globalization kan ti rero mi cu Tagore ih lung sungah a rak kheu zo.\nTagore in bulpak thianhlimnak ti cu thupi zetin a ruat. Thianhlimnak ti tikah thinlung thianhlimnak ihsin nuncen ziaza ah ti kha nasa zetin a feh pi. A thianghlim mi lungthin cu man nei mi a si, tang a dor, a nun a nem, thudik thuhman a hawl ringring. Cui a thianghlim mi lungthin cu Pathian hnen ihsin a ra mi a si. Cutiih a ruahnak cu biaknak le calai lawng ah siloin ram thuhla lamah tla thil thupi zet a rak si. Mahatma Gandhi ih ruahnak thawn tla tam zet an bang aw ih amah Tagore tla Gandhi ih cangvaihnak tha a petu pakhat a si.\nTagore ih ngan mi ca pawl a tam sawn cu Bengali in asinan miring in tla amah ten a let sal. A kum 70 a ti hnu in zuk tla a suai. Hla tla fing 100 leng lo a phuah. “Tagore kan Bengali ih sui lukhuh” ti in Bangladesh ih rampi hla (national anthem) ah an sunloih. Tagore cu Aug 7, 1941 ah leitlun a suah san ta. A thih hlan nazi 1 ah a netabik biazai pakhat te a ngan ta, nan a ṭheh suak lo.\nNitlaknak ram pawl in hriamhrei le thazang thawn leitlun nam nuai an tum rero lai ah Tagore cu Calai thiamṭial thawn ṭanṭhat a rak khuar. Bengali miphun le India ram lawng a cawisang siloin Asia ram, Asia mi pawl in cawi sang thluh. A ruahnak, a hnaṭuannak pawl tla cu tu ni tiang zoh a nuam, siar a nuam ih man a nei ringring lai. Leitlun san deng tiang man a nei ringring ding.\nOne Response to Rabindranath Tagore


LUKA 24, Falam Common Language Bible (FCL) | The Bible App\n(Mat 28.1-10; Mar 16.1-8; Joh 20.1-10)\n1Nipi ni zing thlapit ah nunau pawl cu an timtuah ciami rimhmui pawl kengin thlaan ah an feh. 2Thlankhar lung phengpi a rak òhawn aw zo kha an hmu; 3cu hrangah an vung lut, asinain Bawipa Jesuh ih ruak cu an hmu lo. 4An mang a bang ih an ding; culai fangah hmakhatte ah hnipuan tleuzet hrukin mi pahnih an kiangah an rung ding. 5An òih ngaingai ih leilungah an bok; cutikah mi pahnih cun, öZiangah so a thimi lakah a nungmi cu nan hawl? 6Hinah a um nawn lo; a tho sal zo. Galilee-ih a um laiah nan hnenih a simmi kha nan ciing lo maw? 7ðMilai Fapa hi misual pawl kut sungah pek a si ding; thinglamtah parah an khen ding ih ni thum hnuah a tho sal ding,ó a ti kha!” tiah an ti.\n8Cule nunau pawl cun a òong kha an vun mang sal ih, 9thlaan ihsin an kir hnuah dungthluntu hleikhat le midang pawl hnenah an sim. 10Nunau pawl cu Mari Magdalene, Joanna le Jeim ih nu Mari tla an si. Anmah le nunau dang an hnenih a telmi pawl in a dungthluntu pawl kha an sim. 11Sikhalsehla a dungthluntu pawl cun nunau pawl ih simmi cu thulolak ah an ruat ih an zum lo. 12Asinain Piter cu a pok ih thlaanah cun a va tlan. Kuun tahratin a vun bih ih ruak tuamnak puan neemte lawng a hmu; a dang zianghman a hmu lo. Cule cutiih a cangmi cu a mangbang zetin inn ah a tlung sal.\nEmmaus Khua Ah A Feh\n13Cuih ni thotho ah Jesuh a rak thluntu mi pahnih cu Jerusalem ihsin peng sarih hrawng a hlami Emmaus timi khua ah an feh. 14Cule tubaite ih thil a cangmi pawl cu an ruah aw vivo. 15Cutiin an òong ih an relkhawm rero laiah cun Jesuh amah rori in a hun fuuk hai ih an feh tlang. 16Amah cu an hmu naón an thei thiam lo. 17Jesuh in an hnenah, öNan feh phahah ziang thu so nan rel rero?” tiah a sut.\nCule an riahsia mithmai thawn an ding. 18Pakhat pa, Kleopas an timi pa in, öJerusalem khua a ra tlawngtu mi hmuahhmuah lakah nangmah lawng hi maw tuih ni hnih thum sungah Jerusalem khawsungih thil a cangmi pawl a thei lotu hi na si?” tiah a ti.\n19Anih in, öZiang thil maw?” tiah a sut.\nAnnih in, öNazareth Jesuh parih thil a cangmi pawl!” tiah an let. öHimi pa cu Pathian hmai le misenpi hmaiah zozo khal in profet a si ih a òongmi ah siseh, a tuahmi ah siseh, huham a nei ngaingai tiih an ruah òhehmi a si. 20Kan puithiam upa pawl le in hotu pawl in a thihnak rel dingah mi kut ah an pek ih cuticun thinglamtah parah an that. 21Cule amah cu Israel mi tlentu a si ding, tiah ruahsannak kan rak neih zetmi a si. Cuih tlunah cubangtuk thil a can hnu tuih ni hi a ni thumnak ni a si. 22Kan lakih nunau òhenkhat in kan mang in bangter fawn; tuihzing zingthlapit ah thlaan ah an va feh; 23asinain a ruak an va hmu lo. An ra kir ih ðVancungmi kan hmu ih Anih cu a nungsal zo, tiah in sim,ó tiah an ti. 24Kan lakih mi òhenkhat thlaanah an va feh ve ih nunau pawl sim vek cekci in an va hmu ve; asinain amah cu an hmu thotho lo,” tiah an ti.\n25Cule Jesuh cun an hnenah, öNannih hi nan va aa so! Profet pawl ih an rak sim ciami nan va zum har lawmmam so! 26Messiah hrangah hi thil pawl hmuahhmuah hi a tuarta òheh hnuah a sunlawinak sungih luh ding cu a òul lo maw si?” tiah a ti. 27Cule Jesuh in Ca Thianghlim sung Moses cauk pawl ihsin thokin profet pawl ih nganmi tiang, amah ih thu an ngannak hmuahhmuah kha an hnenah a simfiang.\n28An feh tumnak khua an thlen zik zawng ah Jesuh cu a feh hrih ding vekin a um awter. 29Asinain annih in, öKan hnenah riak ve ko aw! Khua a tlai zo ih a thim thlang fawn,” tiah an kai. Curuangah an hnen riak dingin a thlun. 30An hnenah cun a to ih rawl an hil tlang. Sang a lak ih thla a cam hnuah a phel ih a zem hai. 31Cutikah an mit a hung vaang ih Amah a si kha an thei thiam; asinain an mithmuh ah a hlo sal. 32Anmah le anmah cu, öLamzin kan feh tlang laiih kan hnenih a òong le Ca Thianghlim a simfiang rero laiah khan kan sungah meisa kang vekin a um tho lo maw kha?” tiah an ti aw.\n33Hmakhatteah Jerusalem ah an kir sal ih dungthlun hleikhat le a dang pawl an rak tonkhawm lai kha an va hmu ih, 34öBawipa cu a tho sal taktak a si! Simon hnenah a lang!” tiih an rak sim awk rero kha an thei.\n35Annih pahnih khal in lamzin ih thil a cangmi thu le sang a phel zawng ih Bawipa a si ti an theihthiamnak thu pawl kha an sim ve.\nDungthlun Pawl Hnenah Jesuh A Lang\n(Mat 28.16-20; Mar 16.14-18; Joh 20.19-23; Dung 1.6-8)\n36An pahnih in lamzin ih thil a cangmi pawl thu kha dungthluntu hnenih an rel rero laiah hmakhatte ah an lakah Bawipa cu a rung ding ih, öNan hnenah daihnak um seh,” tiah a ti.\n37Mithla kan hmu tiah an ruat ih an òih ngaingai. 38Asinain anih in, öZiangah so nan thin a phan? Ziangah so nan thinlung sungah rinhmainak a um ciamco? 39Ka kut le ka ke tla hi zohhnik uh! Keimah sokhaw ka si! I tham uhla nan thei ding; ziangahtile mithla cun ruh le titsa a nei lo, kei cu ka nei ti in hmu a si!” tiah a ti.\n40Cutiin a sim ih a kut le a ke tla cu a hmuh hai. 41An zum thei thotho lo; an lung a awi tukih an mang tla a bang tuk fawn. Curuangah anmah cu, öHinah ei òha ziangtal nan nei maw?” tiah a sut. 42Annih in nga pum khat suan cia an pek ih, 43a lak ih an hmuh hnganah cun a ei.\n44Cule an hnenah cun, öNan hnen ka um laiah ka sim reromi cu hi thil pawl hi sokhaw an si: Moses Daan cabu sung, profet pawl ih nganmi cabu sung le Saam cabu sungih keimah ih thu an rak nganmi pawl cu a kim òheh a òul a si,” tiah a ti.\n45Cun an thinlung mit a vangter ih Ca Thianghlim ih simmi kha an thei thei. 46An hnenah, öAn nganmi cu hihi a si: Messiah cu a tuar pei ih a thih hnu ni thumnak ah a tho sal ding. 47Cule Jerusalem ihsin thokin miphun hmuahhmuah hnenah amah hmin ih sualsirnak le sualngaidamnak thuthang cu phuan a si ding. 48Nannih cu hi thil cangmi pawl ih thutheitu nan si. 49Cule ka Pa ih a lo tiam ciami kha keimah rori in nan parah ka run thlah ding. Asinain tlunlam ihsin huham nan hnenih a rung thlen hlanlo khawpi sungin nan hngak pei,” tiah a ti.\nJesuh Vancung ah A Kai\n(Mat 16.19-20; Dung 1.9-11)\n50Cun khawpi ihsin a hruai suak hai ih Bethani khua tiang an feh. Cutawkah a ban a pharh ih thlawsuah a pek hai. 51Cutiih thlawsuahnak a pek laiah an hnen ihsin a suak ih vancungah a kai.#Luka 24.51 ðVancung ah a kai,ó timi hi kut ngan cabu òhenkhat sungah a tel lo. 52Amah cu an biak ih lungawi zetin Jerusalem ah an kir. 53An tikcu hmuahhmuah cu Biakinn sungah Pathian thangòhatnak ah an hmang.


“Hi Hrangah Jesuh Ka Nei” - Chinland Today Media\nApril 6, 2010 12:25 am·0 comments\nTangka duhtuk hlah uh; nan neih mi ah nan lungkim uh. Ziangahtile Pathian in, “Ka lo tlansan lo dingih Ka lo hnong lo ding,” in ti. -Hebru 13:5\n– 1 Samuel 4-6\n– Luka 9:1-17\nIreland ih evangelist meeting ah thusimtu in, Khrih sungih um timi le harsatnak hmuahhmuah lakah Jesuh zum ngam timi thu a sim fiang. A thusim baannak ah, “Ziangvek dinhmun khal ah, himi hrangah Jesuh ka nei a si na ti thei,” tiah vei tampi a nolh.\nCuih meeting cu tettikhan nak in caan an hmang. Nunau nu pakhat in, “Mi tute ah himi ca ka ngah, ‘Na nu a besia, tlangleng thawn ra tlung zaang aw’ in ti. Himi ca ka hmuh tikah tuih zaan thu in simmi hi ka hrangah a sibik. Ka thinlung in himi hrangah Jesuh ka nei a si ka ti. Cuvete’n ka thinlung cu daihnak le hnangamnak thawn a khat,” tiah a ti.\nZarh thum-li a rei tikah evangelist pa cun cuih nunau nu hnen ihsin ca a ngah. “Kand ung ni ih thu na simmi parah lungawithu ka lo sim saal. Ka nunnak cu cawl baang loin nehnak hla thawn a khat, ziangahtile nunnak cu ziangvek a si khal ah hi hrangah Jesuh ka nei ti ka thei zo,” a ti.\nKhrih zumtu in, “Meisa le tilian lakin kan feh. Asinain atu cu himnak hmun ah in thlenpi zo,”(Saam. 66:12) a ti thei ding.\nHarsatnak le hniksaknak na tuar tikah, ‘himi hrangah Jesuh ka nei a si,’ ti ciing ringring thlang aw. – Henry G. Bosh\nHarsatnak phentu ka nei Jesuh sungah,\nA duhdawtnak sungah ka him;\nKa thinlung duhmi le ttulhaimi in theih sak,\nNeem te in “Ka taa na si,” i ti. -Christiansen\nZiang vek caan khal ah Khrih sungah kan um asile,\nkan hnen ih Jesuh a um kan hmu ding.


Ke Kiak Cingin Silawm Khabib Ka Rak Sual _ Conor – Times Of Chinland\nKe Kiak Cingin Silawm Khabib Ka Rak Sual _ Conor\nApril 12, 2019 Times Of Chinland Sport 0\nUFC ihsin a colh thu phuangtu Conor cu Twitter fehtlang ih hmaiton thusuh a si ih ke kiah cingih Khabib a rak sual thu a relsuak.\nConor le Khabib hi UFC 229 tumih sual aw an si ih Khabib in a rak neh.An sual awk tumah ke hmang thiamzet Conor cu a ke a hmang ngut lo ih kut a uar sawn.Cutikah mipi lam ihsin ziangruangah Khabib thawn nan sual awk tumah ke na hmangmal an ti ih a ke kiak thu a relsuah phah.\nConor cun “A hmaisabik ahcun Khabib thawn kan sual awk lai ,caan thupi zetah thil ka tisual ih ka sun phah.Ka sundan ah zianghman rel ding ka nei lo ih ka duai siko.Asinan,thil pakhat cu a um.Kan sual awk hlan zarh thum ah ka kezaphak ruh ka rak tikiak ngah.kan sual awk ding caan khalah a damfel lo nan sual awk thulh ka duh loih norsawntu si in ka sual thotho.Cuih tlunah khami zan ih mithong netabiktu ka si hngehnge.\n“Khabib ka sual dan ah zianghman relsiat ding ka nei lo ih ka lungkim zet tlunah thil tampi ka zirsuak phah a si,” a ti.\nConor hi UFC ihsin a colh thu phuang zotu a si ih a rakir sal ding thu relnak zianghman a nei hrih lo.Mihrek cun UFC 229 tumih buainak an tuah ruangah ‘hrem a si bangin an hremnak a cem tik ahcun a rakir sal ko ding a si ,tiin an beisei zet lai a si.\nFerdinand Ih Champions League Semi Final Team\nKum 9 Sungih “Man Of The Match ” Laksawng Ngah Tam Top 5


Hmuibatmi A Laimu - Chinland Today Media\nOctober 9, 2010 12:33 am·0 comments\nMaw Bawipa, tuahter i duhmi cu i zirh awla, rintlakzet in Na thu ka thlun ding. Thinlung takte ih a lo riantu si dingah Nangmah in i zirh hram aw. – Saam 86:11\n– Isaiah 32-33\n– Kolose 1\nKan raalring lo asile thalkah thiamzet ka si ti ih a porh aw pa kan bang pang ding. Ka thiamzet ti ih a porh awknak thuthup cu cuam tumpi kap ah thal a kap ih a thalfang ih a ngahnak kimvel kha a kulh ih a laimu ka ngah ti’n a hminsinmi a si.\nKanmai’ duhnak le ruahnak vekin nung tahrat in kan nunnak ih kan hmuibatmi hi a dik a si ti a olte. Thufim 14:2 sungah, “Mihrek in lamzin dik tiah an ruahmi a netnak ah thihnak ih mi hruaitu lamzin a si,” ti’n a um.\nVei khatkhat phuba laak, paisa tampi khawl, nunnomnak hawl, tivek pawl hi a dik ti ih kan ruah caan a um thei. Sihmansehla Pathian in kan sual ngaidamnak hrangah a hmuibatmi cu midang hnenah siangzet in a petu, kanmah hnakin Amah lungawitertu, le biang khatlam beng tikih khatlam tun saaltu hrangah a si. “Maw Bawipa, tuahter i duhmi cu i zirh awla rintlakzet in Na thu ka thlun ding,” tiah thlacam kan ttul (Saam 86:11). Ziang hmuahhmuah kan tuahmi le kan simmi ah Amah ih Daan thlun hi kan hmuitin dingmi a si.\nA dikmi hmuibat dingah kan zate in bomnak kan ttul. Lungawi ding a simi cu Pathian ih Ttongkam ah a dikmi hmuibatnak a um cia zo. Pathian Thu hi kan nunnak ih kan hmuibatmi a si ahcun ziangtik caan khalah Amai’ lamzin cu a dikmi a si. – Joe Stoeel\nPathian in A Ttongkam thianghlim in pek,\nKan lamzin tluan in hruaitu le in bawmtu dingah;\nKan siar ih kan thlun asile,\nLamzin pengah kan feh lo ding. – Sper\nPathian ih lamzin cu kan nunnak ih kan hmuitin dingmi a si.


Nitin Thusuhnak 10 - Hre Mang\nNitin Thusuhnak 10\nNitin Keimah le keimah ka sut awk mi thsuhnak 10\nUnau, na nitin nunah nangmah le nangmah ziangvek thu na sut aw theu? Keimai nun thusuh awkmi te lo ruah ve sehla;\nPathian thawn pehtlaih nak\n1) Pathian fial mi tuanvo ka ti thei tawk a tha bik in ka tuan maw?: Nunsan\nKa tleirawl laiah keimah duhnak in ram le miphun hrang tuan dingin ka rak fehsuak tikah hlawhsamnak a thlengih nasa ten thinlung a khawng nasa. Ka pitlin vivo tikah leitlun nun cu Pathian ih fial mi lawng tuan dingin ka nitin nun cu ka hmang. Cutikah nitin ka sut awk mi le ka thlacam mi cu “Bawipa in ifial mi, keimah hmangin tuah a duh mi cu famkim ten tuah si ringring hram sheh” ti asi. Curuangah zingtin te, “Bawipa, tuisun ah tuanvo ipek mi, keimah hmangin tuah na duh mi itheihter aw la famkim ten tuansuak thei dingin in bawm aw” ti ah le zantin te, “Bawipa, ka thei tawk suah in tuisun ka nung ka zuam ka tuan ih keimah tisa famkim lo nak ruangah ka ti sual pang mi in ngaidam zo ruangah ka lungawi, a tha mi le na duhmi tuansuak mi parah na hmin sunglawi hram she” ti hi ka thlacam asi. Keimah duhnak tampi a famkim lo lai ah Bawipai duhnak cu tuah famkim asi ti ka theih tikah ka lung a awi nundi a riam ringring.\n2) Ka nun in Pathian a cawimawi maw?: Sersamsan\nZumnak ah ka tthanglian vivo tikah a harsa ka ti bikmi pakhat cu ka nun hin Pathian a cawimawi, sunlawih dingzat a sunlawih lomi hi asi. Ka nunah Khrih ih hmuihmel a lang thei lo ti ka thei awk tikah riahsia in ka kuun theu. Ka tisa mizia cu khross a thi zo cingin a rak cangvai ringring theu. Sihman sehlaw, keimah si loin Khrih thisen ruangah Khrih ih dingfelnak le thianhlim nak sungah Pa Pathian in thianghlim famkim ah ipom, icohlang ti ka theih tikah tang idor ter ih ka thlarau cu lungawinak sim cawk loin a khat theu. Nitin ka nun, ka tuahnak ka zoh tikah Bawipai sunlawinak sunlawih hnakin ka cah lonak le tlamtlin lonak hin Bawipai hmuihmel a phen theh ringring ti ka thei. Cutin ka nun ka hmuh suak awk tikah a ttawntai mi lei tisa cu suahsan, tanta in a siat thei lomi, a famkim mi pumsa thawn thuam awk ding cu ka cak tuk, ka cak duahdo, ka thlarau in cui ni cu a ngai in a hngakhlap duahdo asi. Ka nun, ka mitmeng, ka lungput, ka khawruah, ka tongkam, ka taksa, pehtlaih mi, ciahneh mi, neihmi pawl ka hman awknak hi Bawipai sunlawinak lawng si hram sheh tihi ka ruah le duhthusam bikmi asi.\n3) Ka Pathian tawng dingin ka tiar aw maw? Hmailam!\n“Nikhat cu siangpahrang innsang hnatuantu pawlin siangpahrang fapa nupi ding an hawl lai ah lai khawte pakhat ah farahfa, fala note pakhat kha, an khawsung mi pawl theih loin, siangpahrang fapa nupi dingah sui zunghruk an pek ih an ham ta. Cui ni ihsin cui fala nute thinlung sung ahcun a pasal ding siangpahrang fapa lawnglawng a ruatih an khawsung tlangval pawlin a thinlung sungah hmun an nei nawn lo. A pasal ding, amah hamtu ih thu hla an sim mi cu ngai nuam a ti tuk ih a ngai khawp thei lo. A pasal ding Siangpahrang fapa ratnak ding ni thla cu a hngak ringring ih an khawhnar cuan in nitin a thinlung mit a meng ringring.” Hi tahthimnak hi “Mithmuh lo zun: Hamcia mi mi mo” tiin cahram ka ngannak ah ka hman mi asi (http://www.hremang.com/Home/thlarau-lam-pathian-thu-siar-ding/mithmuhlo-zun).\nKa thlarau cun ziangtik lai khalah a mitmei ringring mi cu Bawipai ratnak ding can asi. Aw, cui ni sunglawi thlen ding a hngak hlap lo kan um ding ka zum lo. Cutik ahcun kan duhdawtmi le induhdawttu pawl tlaksamnak, theihtiam awk lonak, famkim lonak pawl a um nawn lo ding. Leitlun nunsung harsatnak, thlemnak phunphun thawn inthlem tu, satan cu ti mualpho in a um kan hmu lai ding. Cuhmuahhmuah hnakin Amai sersiam mi milai hrangah le a raal dinhmun ah dingin Amah dodal tu lam kan ttan lai khalah in duhdawt ih A Fapa thisen in in lei tu, cutluk ka parah zangfah lainatnak a neitu Pa Pathian ih hmuihmel hmuh ding, a kehram ah khukbil in Amah thangthat ding cu ka thlarau in a cak tuk ih cuican cu thleng lohli sehla ka va ti em! Cui hlei ah Siangpahrang fapa ih a nupi dingah a ham mi a duhtuk mi fala note a ruatnak hnak hman in a thuk sawn duhdawtnak in in duhdawt ih hellram tla ding in siang lo ruangah kei mai aiah thihnak a tuar tu Khrih ih hmuihmel cu hmaiton rori in hmuh ding cu ziangtluk in ka thlarau in a ngai ti cu milai tongkam in sim theih asi lo. Aw, ra aw, cui can cu ra thleng lohli sheh!\nMah le mah:\n4) Keimah le keimah tehfung dik thawn tikcu la in ka tah aw ringring maw?\nKeimah le keimah ka hmuh awkdan: leitlun mi, lai mi, pawlkom tuanvo, leitlun hlawhtlinnak tehfung thawn si loin isersiamtu ih tehfung Bible sung ngan mi vekin nitin cuai thlai aw ringring thei dingin ka zuam. Cutikah ziangtik hmanah leitisa thawn famkim ti a um lo, duhkim, thianghlim famkim ti a um dah lo, cuvek thotho in ka rianmi ka Pathian ih ngaidam thei lo mi tlaksamnak le tisualpang mi a um lo ti ka theih awk tikah nun diriam in a duhdawtnak tangsungah nitin amah thawn pehzawm awknak cen in ka nung. Keimah le keimah ka hman awknak, midang pehtlaih nak le neihmi tikcu can le thilri pehtlaih mi pawl hmuah cu Bible nun thuthlung vekin ka nunpi maw ti hi ka tehfung asi.\n5) Ka zir dingmi, ka kiangkap milai le ziangkim ihsin ka zir maw? Hmasawnnak!\nPhunhra lenglam ah kum 12 sung (fultime) tlawng ka kai bet hnu ah le nitin hmuhton mi ihsin ka zir suak mi cu “theih ding lakah ka theih mi hi reltlak a um lo; theih ding hi tipithuamthum zat sisehla ka theih mi cu tifawrkhat tluk hman asilo, “theihnak hi fimnak asilo” “ka thihtiang zir ding ka si’ tvp, ka zir ngah. Cu hmuahhmuah lakah a sunglawi bik ka zir suak mi cu Pathian Thlarau ih zirh, thunun, ukmi si lawngah lei tisa theihnak le Pathian hnen ihsin a ra mi theihnak thleidan thiamnak le nunpi theinak a um ti asi. Ka taksa, thinlung, thlarau, ka duhnak, hiarnak, caknak pawl hmuahhmuah hi Pathian Thlarau in a uk, a zirh lawngah ziangkim lakah Pathian ih duh mi duh, nuam ati mi nuam ti in, a huat mi huat dan ka zir ngah. Cutin nitin Bawipa kehram ah zir rero in ka nung. Ziangkim hmuh ton mi in nitin in zirh. Sankhuk innpi sung thlen tik lawngah zirbet a tul nawn lo ding.\n6) Lungput, Nuam ka ti bik mi le ka khawruahnak sungah ziangin hmun kaubik khua a luah?\nZing ka tho ih thlalang ka zoh tikah voi tampi cu ka me beuobeuo theu! Ka kum upa vivo ih keimai sunglam ka zoh thiam vivo tikah ka thluak, ka thinlung, khawruah sungah, ka khawruahdan, thinlungput pawl hi a tampi cu bal zetzet an rak si ti ka hmu fiang. Ka tisa thinlung cu thlarau meisa thawn ur, kholhfai asi tikah tisa cun tuar har ati, anaa zet. Ka thinlung in a huat zawng, a cak zawng, nuam timi, hiar mi, huatmi, duh lomi pawl hi ka hmuh fiang tikah Bible in “thinlung cu mi bum hmang bik asi” ati mi a dikzia ka hmu. Curuangah ziangtik lai khalah fimkhur zetih kilkhawi, kaihhrem, kross parah khenbet ringring tul mi cu keimai thinlung hi asizia ka hmu fiang. Ka tisa thinlung in thlarau a dodal ringring mi ka hmuh tiam vivo. Lei tisa ihsin a suak mi ruahnak, pomdan, duhdan, duh lo dan, le Thlarau ih theihternak pawl thleidan thiamnak ka neih vivo mi hin lamzin dik le lamzin dik lo thleidan thiamnak tla ihmuh vivo. Thlarau Thianghlim le thlarau bawrhhlawh pawl cangvaihdan tla thleidan fiangsinsin in thleidan ka thiam vivo. Cuticun nitin, ziangtik lai khalah ka thinlung sungah ziangvek thinlungput, khawruah mi, suangtuahnak, duhnak, huatnak, hiarnak, caknak, zetnak, daithlannak a um ringring timi pawl fimkhur zetin kaihhrem, kilkhawi, ukneh a tul zia ka zir ngah vivo. Cuticun ka nitin nun cu ka thinlung ih ukmi si lo dingin ka thiarfihlim aw. Cuticing cun theihman hlanah ka tisa thinlung cu a cangvai ringring. Cucun catbang loin Thlarau Thianghlim ih ukmi nun ka tulzia in theihter ringring. Ka tisa thinlung hi kan hmailam, ka thlarau nun, Pathian thawn kan pehzawm awknak, ka milai pi thawn kan pehzawm awknak siatsuahtu hmanrua, satan in a hman thei mi hmanrua ka sungah a um ringring mi asi ti ka fiang sinsin. Curuangah catbang loin thlacam ringringin nun ka zir ngah.\n7) Ka kiangkap ummi pawl hrangah thiltha ka tuah thei mi tuah loin ka um maw? : tuanvo!\nKa thazang, neihmi sumsaw, theihnak, cangan in siseh, peknak in siseh, tongkam in siseh thlacamsak nak in siseh ka kiangkap um, ka pehtlaih mi pawl hrangah an hlawkpi dingmi thiltha tuah thei ding dinhmun ih ka din lai ah tuah lo mi ka nei maw? Ka kiangkap ah keimah hnakin canpual niam sawn mi, harsa sawn mi, tlasam sawn mi, harsatnak nei mi ka hmuh tikah keimah sung ihsin Pathian in a duhdawtnak langter a duh mi ziang a um ti ka ruat ringring maw? Pathian in ka pehtlai mi milai pawl hrangah ziang thiltha tuah a duh? Hi pawl hi ka ruat theu mi asi. Midang in thiltha an tuah ding siseh an thansoh nak daltu ka si pang maw?\n8) Midang tungding tu ka si maw?\nKa nunnak ihsin kan kiangkap um pawl hrangah ziang thathnemnak ka nei? Ka hnen ihsin ziang an zir? Keimah ruangah midang an hua aw sinsin maw, midang duhdawtnak in rualremnak suahter tu ka si maw? Keimah thawn pehtlaih nak ruangah ka kiangkap um pawlin Pathian an thangthat maw, tisa nuamnung cennak lam ah an feh sawn? Huat awknak thangsiat awknak tipungtu ka si maw, duhdawtnak le thiltha tuahnak tipungtu ka si? Ka neih mi, theihmi, tithei mi hman awknak pawl hi midang in an hlawkpi maw? Hi pawl hi ka sut awk theu mi asi. Lamzin tha khih hmuhtu, thapetu ka si maw, beidawng tertu, dungtawlh tertu ka si maw? Pathian in ka nunnak hmangin zo tundin duh mi a nei?\n9) Thlawsuah ka dawn mi ziangtin ka hmang?\nTaksa thinlugn thlarau ah, siseh sumpai thilri le sumsaw, pehtlaih mi milai, pawlkom le hnatuan pawl hi keimah le keimah porh awknak ah ka hmang pang maw? Pathian hnakin hmun kau sawn ka thinlung sungah hmun luah tu a um maw? Pathian thawn kan pehzawm awknak hnakin thupi sawn ah ka ret mi a um pang maw? Pathian thawn pehzawm awknak hnakin nuam le lungawinak ah ka nawm pi mi a um pang ma? Ka neih lomi, tuah thei lomi, ti thei lomi, ka kutsungah a um lomi, Pathian in ipek lomi ruangah riahsia thinhar in ka um pang maw, Pathian in ipek mi parah lungawi hna thiam nawn loin ka um pang maw? Pathian sunlawih nak ding, tuanvo ipek mi tuansuak nak ding hmanrua bungrua pawl cu Amah Pathian hnak in thupi sawn ah ka ret sual pang maw? Hmanrua thlawsuah pek ka si ruangah midang thawn keimah le keimah ka tahthim pang maw, tha cuangin ka thei aw pang maw? Ka nunnak hi thlawsuah parah a hngat aw lo ih Pathian kutsungah a um ti ka theihhngilh pang maw? Thlawsuah ka dawn mi hmuahhmuah hi keimah nuamnung cen nak ding si loin midang hrang Pathian duhdawtnak langter tu ding an si ti ka theihhngilh pang maw?\n10) leitlun hrangah ziang ka si?\nLeitlun mithmuh ah zo ih palai ka si? Sualnak, huatnak, thiltha lo rem awk lonak tipungtu, ka si maw? Satan palai ka tuan pang maw? Khrih ih palai ka sinak mi in an hmuh ding a um maw? Ka nunah Khrih hmuihmel lang thei lo dingin ziangin a hliahkhuh ringring? Ka nunah, ziangtin ka tisa mizia, Khrih hmuihmel lang thei lo dingin hliahkhuh tu ka neh thei ding? Leitlun ah remdainak palai, thiltha tuah nak in, thuthangtha karhzai ternak in, Pathian le sersiam mi karlak remdaihnak tuah tu palai ka sinak hnatuan nitin ka tuan maw? Thuanthu in ka liangparh a ttummi tuanvo ka ttuansuak maw?\nNa nitin nunah nangmah sersiamtu Pathian in ttuanvo a lo pek mi ttuansuak thei hram ding duhsaknak thawn, casiartu nan zaten Pathian Thlarau in a lo umpi zia lo theihter sinsin hramseh!


A Hmuhmi Kan Hmu Maw? - Chinland Today Media\nJune 30, 2012 7:00 am·0 comments\nA Hmuhmi Ka Hmu Maw?\nBible Siar Ding: James 2:14-18\nMilian pakhat in a tlasamzetmi a unau a hmu na’n ziang hmanah siar loin a umsan men a si ahcun Pathian ka duhdawt tiah ziangtinso a ti thei ding?\nA liamciami zarh kar tamnawn lai ahkhan ka innhnen vengpa te dam lozet le bom ttul in an um. Cumi cu ka rak thei ngelcel lo, ziangahtile Bible tlawngih cazirh ding timtuah, cabu pakhat ngan, le retreat pakhat ih thusim dingmi timtuahnak in ka buaituk ruangah. A um lo ti cu ka hminsin nain a ttulsamnak ka rak thei ngah lo.\nTusan ah mi tamsawn cu tuah dingmi tamzet kan nei ih tuahsuak dingah tikcu caan malte lawng kan ngah. Bawipai’ hrangah hnattuan maksak pawl ttuan tlin dingah kan buaituk. Pathian hnattuan dingah kan manmawhzet, asinan kan kiangnaite ih a ttulsamzetmi pawl bawm dingah kan tlolh pang riangri ttheu.\nZumtu pawl hnenih a cakuat sungah, James in Pathian ka zum ti si ih nitin nun daan ziaza ah Christian nun thawn a mil aw lomi pawl ih thu a sim. James in evangelism thuhla thawn pehpar aw ih a simmi cu a si lo. Zumtu a si ciami parih kan nun daan ding sim zirhnak a si sawn. “Nan Khristian unau lakah mipa siseh, nunau siseh hnipuan tlasam le ei-in ding a nei lomi um bang hngai sehla… cu pawl hnenah, ‘Pathian in lo thluasuah hram she. Hlum te’n um uhla rawl ttha te’n ei uh,” tiah kan timi cu an nunnak ih an ttulmi nan pek si lo ahcun ziangso a tthahnem?’ (James 2:15)”.\nThlaraulam ih thapeknak le thlacam saknak lawng hin a daihcang tawk lo. El Roi Pathian cun an ttulsamnak bom le pakhatkhat tuahsakmi hmuh ding a duh a si.\nVei ziangzat so midang ih ttulsamnak bom ding kan tlolh? Ziang kan siar lo ruangah si loin El Roi Pathian ih hmuhmi hmu man lo khop ih hnattuan kan buaituk ruangah!\nEl Roi Pathian, Na hmin in an ttulsammi bawm ding in duhsakmi pawl hmu thiam dingin ka mit i vaangter hram aw.\nKa pehtlaih theimi lengin El Roi Pathian ih hmuhmi mi ttulsam pawl hmu thei dingin ziangti’n ka thlir thei pei?